
Tietoiset robotit (tobotit):


8843, ensimmäinen tietoinen robotti


187389, johtoryhmän jäsen


199732, johtoryhmän jäsen


204641, johtoryhmän jäsen


Cerv, 154-, valtio


Dirmel, 133-677, valtio:


Adda, 4-133, kaupunki


Audir, Volkan, 255-299, paroni


Balén, Cedrin, Kantaisä


Banvik, Elenna, 10-255, Lize Banvikin ja Cedrin Balénin tytär


Banvik, Emili, 253-323, Elenna Banvikin tytär


Banvik, Lize -34, staasattu


Barden, Wid, kenraali 231-304


Berram, 22-133, kaupunki


Calek, 245-339, Dazaninin johtaja


Caulir, Xarder, luuvainen


Curall, Sibyle, 252-314, Mairra Uhhlanin hovineito


Czanz, Ecel, 290-368, Emilin ja Hormirin poika


Czanz, Helae, 289-377, Emilin ja Hormirin tytär


Czanz, Hormir, Laccan herttua, 250-307


Darlean, Naxine (Marlie Kerrem), 255-325, varkaiden johtaja


Dazanin, 215-, taisteluluostari


Eáia, luuvainen


Gedrn, Huco, 240-307, pappiskaartin apulaiskomentaja


Grezik, kaupunki, 189-


Gollian, Arcela, -49, staasattu


Gollian, Carie, 15-346, Arcela Gollianin ja Cedrin Balénin tytär


Gollian, Jasmi, 17-348, Arcela Gollianin ja Cedrin Balénin tytär


Karaba, Mireia, 255-334, Emilin hovineito


Kardon, 177-, kaupunki


Kelaren kauppahuone, 214-


Kelare, Ramo, 231-299, kauppias


Kerrem, Gulero, 222-268, paroni


Kerrem, Janlak, 270-351, Marlie Kerremin poika


Kerrem, Lara, 268-359, Marlie Kerremin tytär


Kerrem, Marlie (Naxine Darlean), 255-325, paronitar


Kivi, Demiz Ornonin laiva


Korron, Olbin, 244-312, Ramo Kelaren alainen


Kugrec, kreivikunta


Kugrec, Uzlan, 255-298, kreivi


Lacca, Czanzien herttuakunta


Lachten, 122-677, pääkaupunki


Le Seerme, Vladd, 208-274, pääpappi 270-274


Luuvaiset, Kantaisän kotiuniversumin rotu


Malsik, Andri, 237-287, pappiskaartin komentaja


Mardonne, 211-, kaupunki


Marlek, Linnevoc, 207-282, Daren ja Mairra Uhhlanin hovimestari


Nesram, Palor, 262-341, dazaninilainen


Ornon, Adiala, 264-355, Demiz Ornonin sisko


Ornon, Derle, 293-363, Lize Banvikin inkarnaatio


Ornon, Demiz, 265-344, Adiala Ornonin veli


Ornon, Silva, 263-344, Arcela Gollianin inkarnaatio


Ornon, Selenna, 235-294, Lize Banvikin inkarnaatio


Rachte, Aberto, 245-305, sotilas


Taslak, Marji, 234-297, tarjoiluvastaava


Uhhlan, Daren, 253-299, kuningas


Uhhlan, Mairra, 242-319, kuningatar


Vardiu, Kowan, 255-309, kreivi, Lemene Vardiun isä


Vardiu, Lemene, 267-344, dazaninilainen


Vrdam, Matleus, 232-301, kauppias


Vuurta, Rol, eversti 239-299


Uinuja, staasattu


Ulima, joki


Vartijat, tietoiset robotit, tobotit


Yronistit, Kantaisän tappamista haluava järjestö


Zerron, Luc, 224-301, Lachtenin ratsuväen kapteeni


Zulmin, 215-, taisteluluostari


Muuta:


Katko, 3000 vuoden ajanjakso ilman merkkejä ihmisistä

— Ei käy.


— Miksei?


— Tämä talo kuuluu Laccan herttualle, portinvartija yritti selittää kieltoaan nukkavierulle, joskin puhtaisiin vaatteisiin pukeutuneelle miehelle.


— Huomenna on hänen hääpäivänsä. Ainoastaan kutsutut päästetään sisään.


— Emili ei tiedä minun olevan täällä.


— Morsian?


— Kyllä. Voisitko kertoa hänelle, että hänen isoisänsä haluaisi tavata hänet?


Portinvartijalla oli melkoisia vaikeuksia pitää naamansa peruslukemilla. Hänen edessään seisova mies ei taatusti ollut täyttänyt neljääkymmentä. Morsmaikku oli kaksikymmentäyksi. Miekkosessa oli jotain, joka esti kutsumasta tätä valehtelijaksi. Tosin tämän väittämä ei voinut olla tottakaan.


— Valitan. Ilman kirjallista kutsua en voi tehdä poikkeusta kohdallasi, portinvartija löysi ulospääsyn kiusallisesta tilanteesta.


— Siis että kuningaskin jäisi ulos?


— Hänellä on pääsy sinne, minne haluaa.


— Entä hänen seuralaisillaan?


— Kaikki, ketkä hän tuo mukanaan, ovat tervetulleita.


— Eli jos käyn hakemassa hänet, hän voi järjestää minut sisään? — Kyllä. Daren on kuitenkin loma-asunnollaan Recrissa.


— Hitto. Entä kuningatar? Tai lupalappu häneltä?


— Kumpikin tapa kelpaa. Tosin Mairra on tietääkseni puolisonsa seurassa.


Kaiken maailman hulluja, portinvartija pyöritteli päätään katsellessaan äskeisen vieraan katoavan kadunkulmasta. Hän ei edelleenkään tiennyt, miten hänen olisi pitänyt suhtautua tämän väitteeseen. Moinen sukulaisuussuhde morsiameen oli mahdottomuus. Häiskä oli kuitenkin sanonut sen harvinaisen vakuuttavasti. Samapa tuo. Miestä tuskin enää näkyisi. Ja vaikka tämä palaisikin, ilman kuningasta tai kuningatarta tai näiden lupalappua hän ei sisään pääsisi.


Ajatus hiipparista kertomisesta käväisi oven takanaan sulkeneen vartijan mielessä ja katosi. Ei ollut mitään syytä vaivata paronin tulevaa puolisoa jonkun puolihullun kulkurin horinoilla.


Ulima-joen suuhun perustettu Lachten oli edellisen vierailun jälkeen kasvanut. Huomattavasti. Osansa siinä oli tietysti silläkin tosiasialla, että rannikolla sijaitseva asutuskeskus oli pitkien keskustelujen ja lukuisten eri vaihtoehtojen pohdinnan jälkeen valittu Dirmelin pääkaupungiksi.


Silmäätekevien asumusten alueella käyskenteli siellä täällä aseistettuja ja melkoisesti roomalaisia legioonalaisia muistuttavia sotilaspareja tarkkailemassa tilannetta ja hätistämässä ilmiselvästi alueelle kuulumattomia muualle. Kokovalkoiset viitat kertoivat näiden olevan Lachtenin kaupungin asevoimien jäseniä. Punaviittaiset kuuluisivat paremmin koulutettuun ja varustettuun kuninkaalliseen kaartiin.


Kävellessään satamasta kaupungin lävitse korkeammalla sijaitsevalle ylimystön alueelle mies oli nähnyt myös musta- ja harmaaviittaisia sotilaita. Edelliset kuuluivat papiston joukkoihin. Jälkimmäiset kauppiaiden. Luultavasti siksi, että värjäämätön lampaanvilla oli huomattavasti käsiteltyä halvempaa.


Toinen vastaantulevan partion jäsenistä vilkaisi itsekseen hymyilevää miestä, harkitsi hetken tämän pysäyttämistä ja salli sitten tämän jatkaa matkaansa. Siisti olemus vaatimattomasta vaateparresta huolimatta kertoi, ettei tämä ollut mikään juoppo. Lisäksi miekkonen oli matkalla kohti lähintä porttia, joten tämä oli luultavasti poistumassa alueelta muutenkin.


Lachtenin hieman syrjemmällä sijaitsevalle päähautausmaalle käveleminen kestäisi pari tuntia. Hän oli käynyt siellä useasti. Tällä kertaa hän jättäisi vierailun väliin. Tai sitten hän kävisi siellä myöhemmin.


Hemmetti. Hän ei ollut tullut ajatelleeksi, ettei välttämättä pääsisi Emilin juttusille. Tämän häitä hän ei kuitenkaan missaisi. Teoriassa hän voisi kiivetä paronin taloa kiertävän muurin ylitse, mutta tällä oli taatusti liuta vartijoita pitämässä ympäristöä silmällä, eivätkä nämä välttämättä vaivautuisi pidättämään häntä hengissä.


Emili tunnistaisi hänet. Tai ainakin niin sopi toivoa. Edellisestä näkemisestä oli kulunut melko tarkasti kuusi vuotta. Ongelma oli päästä tytön lähelle.


Portinvartija ei taatusti laskisi häntä ohitseen, lähimmän puun varjoon pysähtynyt kulkija pohdiskeli. Kaikki samaa tehtävää suorittavat pitäisivät hänet ulkopuolella. Toisin sanoen hänen olisi keksittävä jotain muuta.


Kuka voisi viedä hänet sisälle tai kirjoittaa lapun portinvartijan vakuuttamiseksi? Aateliset? Tuskin. Czanzin alaiset eivät tottelisi jonkun tämän kanssa samanarvoisen määräystä.


Kuningasparin ollessa poissa jäljelle jäivät pääpappi, sotilaskomentaja ja mahdollisesti neuvosto. Jälkimmäisen arvovalta tuskin riittäisi ilman kuninkaan vahvistusta. Sitä taas ei ollut saatavissa. Toisin sanoen jompikumpi kahdesta ensimmäisestä vaihtoehdosta.


Pääpappi. Ei missään tapauksessa. Ei ainakaan, jos jokin toinen tapa oli käytettävissä. Jäljelle jäi siis sotilaskomentaja. Ikävä kyllä viran haltija oli vaihtunut sitten viime käynnin.


Wid Barden ei varmasti tuhlaisi aikaansa tapaamalla jonkun tuntemattoman tavallisen kansan edustajan. Kenraalin majapaikan ovelle meneminen päättyisi vartiossa olevien nauruun ja lähtökehotukseen.


Kirottua. Hänen olisi lähetettävä joku tuntemaansa pyytämään Bardenia suomaan hänelle aikaansa. Ikävä kyllä hän ei tuntenut kovinkaan montaa sotilasta tästä kaupungista.


Luc, vieras päätti. He olivat viettäneet joitain railakkaita iltoja hänen edellisen vierailunsa yhteydessä törmättyään toisiinsa molempien suosimassa baarissa.


— Zerron? Ei täällä ketään sen nimistä kersanttina.


Kysyjä huokaisi raskaasti. Häneltä oli mennyt tunti kävellä ratsuväen kasarmille, ja kaikki vaivannäkö oli juuri osoittautunut turhaksi.


— Meillä on kyllä kapteeni Zerron, vartiossa oleva sotilas huikkasi jo pois kääntyneen miehen selälle.


— Luc? vieras pyörähti ympäri.


— Kyllä.


— Mahtaisiko hän olla tavattavissa?


— Kyllä kai. Ainakin hän on jossain kasarmilla. Ellei hän siis ole jo poistunut jostain toisesta portista. Siviilien päästäminen alueelle on valitettavasti kiellettyä, vartija pysäytti liikkeelle lähteneen vieraan kättään nostamalla.


— Olisiko hänelle mahdollista lähettää sana?


— Lähetti! päänsä vähän matkan päässä olevaa matalaa rakennusta kohti kääntänyt vartija karjaisi saaden keskustelukumppaninsa hätkähtämään.


— Kertoisitko henkilöllisyytesi ja mahdollisen viestisi hänelle? sotilas nyökkäsi paikalle juosten kiiruhtanutta honteloa nuorukaista kohti.


— Sano Zerronille, että Ced odottaa häntä ja velkojaan. Pyydä häntä tuomaan rahat kottikärryllä.


— Sanatarkasti tuo?


— Kyllä. Ellet tavoita häntä, haluaisin tietää sen.


Vieras katsoi lähetin nopeata etenemistä muutaman kymmenen metrin levyisen avonaisen kentän poikki.


— Mistäköhän tunnette toisenne?


— Lensimme joitain vuosia sitten muutamasta baarista pihalle, vieras tunnusti saaden seuralaisensa nauramaan ääneen.


— Luc jäi velkaa pari tuoppia.


— Ja tulit vaatimaan maksua?


— En. Tarvitsen palveluksen, ja hän on ainut tuntemani, jolla on jonkinlainen mahdollisuus tehdä se. Kottikärryjen mainitseminen oli vain sen varmistaminen, että hän tietää, kenestä onkyse.


— Sisäpiirin vitsi?


— Jep.


Juosten palanneen ja raskaasti läähättävän lähetin palattua ja ilmoitettua Zerronin tulevan pian vieras rentoutui. Ainakin Luc oli muistanut hänet. Pystyisikö tämä auttamaan, olikin sitten eri asia.


— Ced? vähän vierasta pidempi ja varsin roteva kapteenin merkkejä kantava riemastui varmistuessaan vieraansa henkilöllisyydestä, rynnisti ottamaan toisen karhunsyleilyyn ja irrotti sitten otteensa.


— Ups. Unohdin. Et koskaan ollut halimiehiä.


— Olen minä joskus. Tosin vain naisseurassa. Unohditko kottikärryn? Vai tuovatko alaisesi vankkureilla kultakuormani?


— Et taida saada kumpaakaan kolikkoa koskaan, Zerron valitteli leveästi hymyillen.


— Summa oli niin pieni, että pyöristin sen pois kuljeksimasta mielessäni.


— Aha? Mitä pahaa menit tekemään?


— Ai että miksi minut on ylennetty? Ei aavistustakaan. Ilmeisesti esimiehilläni ei ole minkäänlaista käsitystä siitä, millaisia sotilaita armeija tarvitsee.


— Dirmel on tuomittu, Ced pyöritteli päätään surullisen näköisenä.


— Totta. Olisi pitänyt jäädä maanviljelijäksi. Tosin tässä ammatissa elannon saa huomattavasti helpommalla. Ainakin rauhan aikana. Tulitko kutsumaan minut kierrokselle vai oliko sinulla jotain tärkeää asiaa? Minun on pian palattava valvomaan harjoituksia. Ilta on kuitenkin vapaata.


— Itse asiassa toivoin sinun tekevän minulle pienen palveluksen.


— Haluat kirjautua armeijaan? Hienoa. Sotaväki kaipaakin uutta verta. Ratsuväki, maavoimat vai laivasto?


— En aikonut värväytyä, Ced nauroi.


— Sitä paitsi kolme soutuvenettä ei taida olla laivasto.


— On se hyvä alku, Zerron vakuutteli keskustelua sivusta seuraavan vartiosotilaan yrittäessä pysyä vakavana.


— Mitä haluaisit minun tekevän?


— Keskustelisin siitä mieluummin kahden kesken kaikessa rauhassa.


— Selvä. Tuletko seuraamaan koulutusta?


— Käsitin, etteivät siviilit saa tulla kasarmille?


— Normaalisti eivät. Vieraanani olet poikkeus.


Zerron todellakin tunsi miehen, kaksikon poistumista seuraava vartiosotilas hymähti. Hän oli ollut kahden vaiheilla pyytääkö lähettiä etsimään kapteeni vai ei. Päätös oli osoittautunut oikeaksi. Luc Zerron kenties muistaisi hänet. Siitä saattaisi olla hyötyä hänen kysyessään seuraavan kerran ylimääräistä lomaa.


Aseistusta lukuun ottamatta sulkeiset olivat kovasti samannäköisiä kuin hänen itsensä aikoinaan käymät, Ced totesi jo kaukaa. Kilvet ja puiset harjoitusmiekat herättivät hänessä hieman hyvin kätkettyä hilpeyttä.


— Kaksi viikkoa sitten palveluksensa aloittaneita, Zerron


selitti.


— Emme vielä uskalla antaa heille kunnollisia teräaseita. Mokomat tumpelot saattaisivat silpoa vieressä olevan miehen korvat irti.


— Ymmärrän. Jotkut heistä näyttävät ennenkin miekkoja käsitelleiltä.


— Ongelma onkin ne loput, kapteeni hörähti, karjaisi lähimmän ryhmän eteensä ja teetti sillä yksinkertaisen liikkumisharjoituksen. Vasta neljäs yritys tuotti tyydyttävän tuloksen.


— Helkkari teidän kanssanne! Lauma puolivuotiaita aasejakin osaa siirtymiset paremmin ja nopeammin. Kuvitteletteko te ansaitsevanne miekat tuolla pelleilyllä? Tai jouset? Yksikään teistä ei nouse hevosen selkään ennen perusasioiden taitamista. Jos jollain on hankaluuksia ymmärtää tai toteuttaa saamianne käskyjä, kysykää kouluttajilta selvennystä.


— Juuri tuon takia en halua olla enää tekemisissä alokkaiden kanssa, Zerron uskoutui seuralaiselleen kaksikon siirtyessä eteenpäin.


— Puolet porukasta suunnilleen vapisee lähimmän esimiehensä edessä. Yksikään ei uskalla sanoa mitään vähänkään korkea-arvoisemmalle henkilölle.


— Ehkä teidän pitäisi järjestää tulokkaille hieman pehmeämpi aloitus?


— Viidenkymmenen kilometrin pikamarssi hiekkasäkki selässä heti ensimmäisenä päivänä?


— Ei sentään mitään lällyilyä, suu auki kapteenia tuijottava Ced pyöritti tyrmistyneenä päätään.


Ruokalassa alokkaat erotti heti kokeneemmista. Edelliset liikkuivat tikkusuorina ja epävarmoina tarjottimensa kanssa ja etsiytyivät oman ryhmänsä valloittamaan pöytään. Jälkimmäiseen joukkoon kuuluvat etsiytyivät omien ystäviensä luo ympäri aluetta.


— Täällä taitaa olla vähän kylmä syödä talvella.


— Siis että miksi pöytien päällä on katot, mutta seiniä tai yhtenäistä suojaa ei ole? Niin ison rakennuksen pykääminen maksaisi liikaa, oletan. Sitä paitsi se palaisi kerralla. Erilliset pöytäryhmät kattoineen on helppo viedä kauemmas liekeistä. Tai siis pöydät ja tuolit.


— Teillä on siis tapana käsitellä tulta huolimattomasti? Montako kertaa olette joutuneet rakentamaan kaiken uudestaan?


— Kuudesti. Ei sentään, Zerron hörähti.


— Yksi talleista kärähti viimeistelyvaiheessa. Kuningas oli tulossa katsomaan kasarmia, ja alueen pystyttämisestä vastuussa ollut paroni vaati sen valmistumista ennen vierailua. Ilmeisesti joku ympäri vuorokauden työskennelleistä ja teki väsymyksen aiheuttaman virheen kynttilän tai lyhdyn kanssa. Varsin näyttävän nuotioon syyllistä ei koskaan saatu selville, vaikka paroni lupasi kohtuullisen kokoisen palkkionkin.


— Miten kuningas suhtautui tulipaloon?


— Hankala sanoa. Olin sen verran kaukana, etten nähnyt hänen ilmettään. Kukaan ei kuitenkaan loukkaantunut tapahtumassa. Hevosia kyseiseen rakennukseen ei tietystikään vielä oltu laitettu.

Luc Zerron kaatoi erinäisiä vuosia sitten varsin tutuksi tulleessa baarissa tuopillisensa jäänteet kurkkuunsa, pohti asiaa hetken ja pyöritti sitten päätään pahoittelevasti.


— Valitan. En pysty täyttämään pyyntöäsi. Bardenin luokse ei tuosta vain talsita. Hän on aatelisia, ja sellaisilla on tapana katsella nenänvarttaan pitkin tavallisia sotilaita. En usko hänen ottavan vastaan minuakaan.


— Puhuisin mieluummin hänen kanssaan kuin menen pääpapin puheille.


— Sen tollon tapaaminen on vielä hankalampaa kuin komentajan. Miksi haluat nähdä heidät?


— Henkilökohtaisen syyn takia. Ei, en aio salamurhata kumpaakaan heistä, Ced hörähti arvaten keskustelukumppaninsa mietteet.


— Tarvitsen jommaltakummalta lupalapun päästäkseni häihin.


— Onneksi olkoon!


— En tarkoittanut omia häitäni, senkin taulapää.


— Ai?


— Sukulaiseni on menossa naimisiin.


— En nyt kyllä suoraan sanoen näe yhteyttä komentajan lupalapun ja kyseisen tapahtuman välillä, Zerron raapi päätään.


— Näin viimeksi morsiamen kuutisen vuotta sitten. Hän ei tiedä minun palanneen, enkä pääse hänen juttusilleen.


— Mikset?


— Portinvartija ei suostunut. Jos yritän väkisin, vartijat pidättävät minut.


— Siis kuka mainitsemasi tyttö on? Vain korkea-arvoisilla henkilöillä ja rikkailla kauppiailla on vartijoita.


— Emili.


— Emili Banvik? pahemman kerran hätkähtänyt Zerron hönkäisi.


— Oletko tosiaan sukua Czanzin tulevalle vaimolle?


— Tietääkseni. Olisin pyytänyt kuningasta tai kuningatarta hoitamaan minut Laccan herttuan palatsiin, mutta juuri nyt he molemmat ovat Recrissa.


— Sinulla noita arvovaltaisia tuttuja riittää, viimeisenkin tipan kallistamastaan tuopista kurkkuunsa kaatanut Zerron hörähti, harkitsi hetken ja jätti vastoin mielihaluaan uuden oluen tilaamatta.


— Sanoisin, että helpointa sinun olisi päästä sulhasen puheille.


— Millainen hän on?


— Tyypillinen aatelinen. Tosin hänellä kusi ei ole noussut yhtä pahasti päähän kuin monella muulla vastaavassa asemassa olijalla. En tosin tunne häntä henkilökohtaisesti, joten arvioni perustuu hänen palveluksessaan olevien tuttujeni puheiden kuunteluun.


— Voisivatko he ujuttaa minut sisään?


— En voi kysyä heiltä sellaista, Ced. He saisivat potkut paljastettuasi läsnäolosi vartioidulla alueella. Vähintään.


— Ymmärrän. Minun on siis keksittävä jotain muuta.


— Oletko missään asiassa poikkeuksellisen hyvä?


— Miten niin?


— Tietääkseni niihin häihin etsitään yhä esiintyjiä. Jos kykenet esimerkiksi työntämään pääsi leijonan kitaan, sinut palkattaisiin sinne varmasti.


— Kyllä se onnistuu, Ced virnisti, mutta en ole varma, käyttäisikö kyseinen ylikasvanut kotikissa kupoliani puruleluna.


— Haittaisiko se?


— Ei ensimmäisen järsäisyn jälkeen.


— Osaatko soittaa? Tarinoida? Heittää kirvestä tai tikaria?


— Kaikkea noita auttavasti. Jälkimmäistä olen harjoitellut eniten.


— Osuisitko täältä tuohon tukipaaluun?


Ced katsoi arvioivasti seuralaisensa mainitsemaa puolisen metriä paksua runkoa. Matkaa oli viitisentoista askelta.


— Helposti.


— Näytä?


— Välissä on väkeä. He eivät taatusti ilahdu ylitseen lentelevistä teräaseista.


— Ainahan voimme pyytää heitä siirtymään hetkeksi?


Kahteen pöytään ahtautunut väki suostui väistämään testin ajaksi Cedin maksettua kullekin näistä uuden juoman. Zerronin yllätykseksi hänen ystävänsä kävi töhräämässä tukipaaluun merkin sivuseinän tulisijasta hakemallaan hiilen palalla.


Tarjoilijattaren tultua huomauttamaan sotkemisesta Ced pyysi anteeksi ja kaivoi taskustaan kolikon siivoamispalkaksi.


Nainen kuitenkin kielsi veitsenheiton.


— Ei käy. Omistaja antaa minulle potkut, jos sallin ihmisten viskoa tikareita täällä.


— Onko takapihallanne pöllejä? Zerron keksi mahdollisen ratkaisun heidän pulmaansa.


— Pinottavaksi? On, mutta en voi päästää teitä sinnekään. Valitan.


Kaksikko luovutti ja päästi pöydistään nousseet ja heitä odottavasti katsovat asiakkaat palaamaan istuimilleen. Zerron siirtyi yhdessä Cedin kanssa ulos. Aurinkoa ei näkynyt rakennusten ylitse, mutta varjoista päätellen se laskisi pian.


— Kävellään kasarmia kohti, Zerron ehdotti.


— Aamun sarastaessa minun pitää viedä toiseksi viimeisen erän alokkaat viikon partioretkelle. Mikäli he selviytyvät siitä, heidät ylennetään ratsuväen sotilaiksi.


— Kauanko he ovat olleet palveluksessa?


— Puolisen vuotta.


— Ovatko he päteviä?


— Eivät he veteraaneille vertoja vedä, kapteeni joutui tunnus


tamaan.


— Alun perin heitä oli tuplasti enemmän, mutta erinäisten syiden takia heitä putosi rivistä. Jotkut tosin päättivät yrittää liittyä maavoimiin. Siellä ei tarvitse yrittää tulla toimeen sekopäisten konien kanssa.


— Paljonko alokkailla on hevoskoulutusta?


— Riittävästi. Toivottavasti. Ennen ensimmäistä ratsastustuntia he oppivat syöttämään ja juottamaan nimikkokoninsa. Sitä seuraa perushoito. Eli harjaus, hieronta, lihashuolto ja yleisimpien vammojen tunnistaminen. Sen jälkeen opetellaan ratsun kävelyttäminen riimussa, satuloiminen ja kuormaaminen. Kaiken sujuttua he saavat nousta kulkuneuvonsa selkään.


— Pystyessään siihen heille annetaan aseet?


— Vasta kun he osaavat muodostelmat ja niissä operoimisen. Lopuksi he joutuvat osoittamaan kykynsä vierailla hevosilla.


— Mitä valmistumisen jälkeen tapahtuu?


— Kokelaan merkki poistetaan hänen asunsa olkapäästä, hänet nimetään ratsusotilaiksi, hänelle annetaan kevyempi ja paremmin suojaava panssari, kypärän malli vaihtuu, hän saa luvan käyttää valkoista viittaa ja armeija antaa hänelle standardiaseet ja kilven. Tärkeimmät asiat yksittäisen sotilaan kannalta lienevät kuitenkin palkankorotus ja säännölliset lomat.


— Olet varmasti oikeassa noiden viimeisten seikkojen suhteen, Ced virnisti.


— Monenko vuoden sopimuksia te teette?


— Ensimmäinen kontrahti on automaattisesti kolmen vuoden mittainen. Sen jälkeen sitä on sijoituspaikasta riippuen mahdollista jatkaa yhdestä kymmeneen vuoteen asti kerrallaan. Palkka on jokaisessa tehtävässä vakio, joten siitä ei voi neuvotella. Kumpaankaan suuntaan.


— Tuleeko sillä toimeen?


— Pitäisi. Se on vähän alle keskipalkan, mutta toisaalta ruuat ja majoitus tulee valtiolta. Eli säästäminen tulevaisuutta varten on kohtuullisen helppoa. Osa tietysti juo ja hävittää jotenkin muuten kaikki rahansa. Pientä turvaa tuo kuitenkin automaattisesti varsinaisen palkan lisäksi tuleva muutaman prosentin eläkemaksu. Se ei siis näy sotilaan tilillä, mutta hän saa ansaitsemaansa palkkaan suhteutetun summan kuukausittain siviiliin siirtymisen jälkeen. Säästeliäästi käytettynä silläkin rahamäärällä elää, joskaan ylellisyyksiin se ei riitä. Eikä kovin kalliiseen vuokraan. Tosin kyseistä eläkettä maksetaan vain saman verran kuin sitä saava sotilas oli rivissä, ja sen kertyminen alkaa vasta toisen sopimuksen alusta.


— Eli että jos joku palvelee viisi vuotta, hän saa eläkettä kahdelta vuodelta kahden vuoden ajan?


— Kyllä. Perusperiaate on tuo, mutta esimerkiksi kenraalikunnan suhteen se ei toimi, koska he ovat rivistä jäädessään tavallisia sotilaita selvästi iäkkäämpiä. Kuoleman koitettua heille maksamatta jäänyt eläke jää rikastuttamaan Dirmelin valtionkassaa. Toisaalta heidän ansiotasonsa on selvästi suurempi kuin muilla, joten he eivät sillä tavalla tarvitse ylimääräisiä ropoja.


— Teoriassa he siis maksavat lisäveroja saamatta jääneinä tuloina.


— Voi sen noinkin ajatella, Zerron myönsi.


— Verotuksemme on muiden maiden mielestä muutenkin omituinen.


— Minusta on aivan loogista, että enemmän tienaavat maksavat enemmän veroja.


— Sinä oletkin dirmelilainen. Systeemi on ollut jo kauan voimassa.


— Itse asiassa en ole täältä, Ced yllätti kapteenin.


— Et vai? Puhut kuitenkin täydellisesti kieltämme.


— Olen oleskellut täällä pitkään. Meillä oli samanlainen verotus kuin täällä.


— Et ole tosissasi? Kuvittelin Dirmelin verotuksen olevan ainut kaltaisensa. Siis mistä olet kotoisin?


— Ei saa olla utelias. Palaat siis viikon kuluttua?


— Suunnilleen. Voi mennä päivällä tai parilla pitkäksikin. Jätän läheteille määräyksen välittää minulle kaikki viestisi.


— Kiitos. Käyn kutsumassa sinut baarikierrokselle joskus.


— Se ei välttämättä onnistu, Zerron kiemurteli.


— Menin naimisiin kolmisen vuotta sitten. Raskaana oleva vaimoni ilahdu, jos jätän hänet yksin tyttäremme kanssa lähteäkseni ryyppäämään. Yksi tai kaksi lienee ok, mutta katuojaan sammuminen ei.


— Yhdelle sitten. Vaimosi luvalla. Ja onneksi olkoon kaikista kolmesta ja mahdollisesti tulevista perheenjäsenistä.


— Kiitos. Haluaisitko joskus tavata heidät?


— Totta kai. En takaa, että puolisosi pitää minusta, mutta lupaan, ettei hengitykseni haise vanhalle eikä tuoreelle alkoholille.


— Sitä hän ainakin arvostaa. Samoin tavallista sotilasta siistimpää kielenkäyttöäsi. Toivottavasti onnistut pääsemään Emilin häihin.


Oli ollut kiva tavata Ced, vielä kerran jonnekin suuntaavaa miestä vilkaissut kapteeni ajatteli nyökätessään ohittamalleen vartijalle. Vaikka aikaa olikin kulunut, hänestä tämä näytti samalta kuin aiemminkin. Joitain aika kohteli hellemmin kuin toisia. Tosin eipä hän itsekään ollut juuri muuttunut. Tai sitten muuttuminen oli niin hidasta, ettei hän itse huomannut sitä.


Ced oli kieltänyt olevansa dirmelilainen. Se oli ollut yllätys. Hän oli aina kuvitellut tämän maansa asukkaaksi. Miehen hiusto oli yleistä väriä vaaleampi, mutta ei mitenkään erityisen poikkeuksellinen. Puheen perusteella tätä olisi luullut paikalliseksi.


Hankalasti sijoitettava aavistuksenomainen korostus oli ehkä ainut asia, johon joku tarkkaavainen voisi kiinnittää huomiota. Kielioppivirheitä Ced ei tehnyt tai ainakaan hän ei kyennyt niitä havaitsemaan. Jos jotain muuta tämän puheesta piti kaivaa esiin, niin ehkä mies äänsi lauseensa hieman monotonisella äänenvoimakkuudella ensimmäistä tavua painottaen.


Ced oli kieltämättä melkoinen huuliveikko. Bardenin juttusille pääsy silti tuskin onnistuisi tältä. Kuningaspari? Ei helvetissä, kapteeni hörähti ääneen. Ei näitä tavallisten ihmisten asiat kiinnostaneet. Oikeastaan ainut jäljelle jäävä riittävän vaikutusvaltainen lupalapun antajaksi olisi valtionkirkon tunnetusti rahanahne pääpahis. Eikun pääpappi.


Kenties Vladd Le Seerme oli mainettaan parempi. Tosin se ei olisi kovin vaikeata, koska kaikki miehestä kertovat huhut olivat toinen toistaan iljettävämpiä. Irstailua, lahjontaa ja salamurhia. Ja siinä olivat vasta kyseisen rasvapallon hyvät puolet.


Zerron sylkäisi pahan maun pois suustaan, nykäisi hieman narisevan oven auki ja marssi sisään. Aulavahti vilkaisi tulijaa ja heilautti tälle kättään. Zerronin kysyvään katseeseen toinen pudisti päätään. Kukaan ei ollut kaivannut Lucia tämän ollessa poissa.


Omaan kortteeriinsa ehtinyt kapteeni tarkasteli riisumiaan saappaita kriittisesti. Kaipa ne pitäisi puhdistaa ja rasvata. Sinänsä homma oli järjetöntä aamulla odottava lähtö huomioiden. He eivät ehtisi ratsastaa edes puolta tuntia ennen jalkineiden peittymistä kuivasta maasta irtoavaan pölyyn. Hän oli kuitenkin lähtijöistä asemaltaan korkein, ja hänen oletettiin näyttävän muille esimerkkiä.


Ja paskat. Zerron viskasi kenkänsä huoneen nurkkaan, kirosi ja kävi siirtämässä ne varaavan takan päälle. Ronttoset olivat tuntuneet hieman kosteilta. Alta tuleva lämpö kuivattaisi ne yön aikana. Mikään ei ollut yhtä ärsyttävää kuin märkien saappaiden kiskominen jalkaan. Paitsi ehkä niiden repiminen pois.


Seinän vierellä olevalla pöydällä odotti pakkaamista viikon retkellä tarvittavat varusteet. Käytyään perustavarat lävitse Zerron tarkasti henkilökohtaiset esineet. Hänen satulalaukkunsa olivat ratsuväen perusmallia kuten muillakin. Mitään ylimääräistä ei periaatteessa kannattanut ottaa mukaan. Kyse oli kuitenkin hänen hyviksi havaitsemistaan roinista, ja ilman niitä lähteminen olisi tuntunut typerältä.


— Aamuvuoroon tuleva tietää, ketkä herätetään auringon noustessa. Lista on tässä, aulavahti nosti tarkoittamansa paperin asiaa varmistamaan tulleen Zerronin nähtäväksi.


— Hyvä. Olisi varsin noloa nukkua muiden lähtiessä kasarmilta.


— On sitä sattunut.


— Tiedän. En vain halua sen tapahtuvan minulle, kapteeni hymyili leveästi.


— Menen koisimaan. Silmät ristissä ratsastaminen ei ole mielihuvejani. Öitä.

Laccan herttuan hääpäiväksi tuplattua pääportin vartio-osastoa johtava karvanaama tarkasteli pysäyttämäänsä kärryä ja sitä vetänyttä kaupungin kuuluisimman ja samalla rikkaimman kauppiaan palvelijan työasuun sonnustautunutta miestä. Hän ei ollut saanut minkäänlaista etukäteisinformaatiota tästä kuljetuksesta. Kyseessä ei tosin ollut ainoa rahti, josta hänelle ei oltu vaivauduttu kertomaan.


Viime tingassa tuotu viinikuorma oli ongelma. Jos hän lähettäisi hakemaan jotakuta varmistamaan lastin oikeellisuus, se myöhästyisi alkamaisillaan olevasta ruokailusta. Czanz ei taatusti silittelisi hänen päätään arvovaltaisten vieraiden joutuessa odottamaan juomiaan. Toisaalta jos miekkonen olisi salamurhaaja, ja hän antaisi tämän livahtaa kielletylle alueelle, hänen oma henkensä olisi höllässä.


— Tutkikaa hänet ja vankkurit.


Sotilaat toteuttivat käskyn nopeasti ja tehokkaasti. Kaksi nappasi kiinni palvelijan käsistä ja kolmas tunnusteli tämän vartalon löytämättä mitään. Kaksi muuta kävivät lävitse kärryn ja ravistelivat jokaista amforaa ja käänsivät ne ympäri ja takaisin. Muiden vapautettua kohteluaan protestoivan miekkosen kuudes sotilas ryömi kärryn alle ja koputteli sen pohjan salalokeron varalta tikarinsa kahvalla.


Vartiopäällikkö teki päätöksensä. Aseita ei ollut löytynyt, eikä mitään muutakaan epäilyttävää.


— Osaatko keittiöön?


— Käsittääkseni se on talon takana.


— Kyllä. Kierrä palatsi riittävän kaukaa.


— Palaanko tästä vai käytänkö palveluskunnan porttia?


— Mene sieltä. Miksi tulit tästä?


— Koska tuolla, mies osoitti kädellään sivummalle, oli joukkio ammattimaisia kännikaloja. Tällaisen kuorman kanssa heidän ohitseen meneminen olisi ollut harmien kerjäämistä.


— Ymmärrän. Viisas päätös. Ruokailu alkaa aivan kohta. Pidä kiirettä.


Merkinnöistä päätellen amforoissa oli kalleimpia viinejä. Vartiopäällikkö katseli suu napsuen pois kiiruhtavaa ja kärryjä perässään kiskovaa miestä. Hän oli muutaman kerran päässyt maistamaan laadukkaampia juotavia hänen palkalleen paremmin sopivan kusen sijasta, ja moiseen lastiin tutustuminen olisi ollut hänen toiveidensa täyttymys.


Jokaisen amforan sinetti oli ollut ehjä. Kyseinen kauppias tunnettiin paitsi piinkovana neuvottelijana niin myös rehellisyydestään. Jos tämä myi jotain, sisältö oli luvattua, ja sitä oli vähintään sovittu määrä. Toisin sanoen herttuan vieraat saisivat kohta kaataa kurkkuunsa laatulitkuja.


Paikalla juossut ruoka- ja juomavastaava voihkaisi tarkistaessaan mukanaan kantamaansa tavaratoimituslistaa. Siinä ei ollut mainintaa arvoviineistä. Mies tunnisti sinetit ja tuojan puvun. Tämä oli päässyt vartijoiden ohitse. Toisin sanoen viinilastia kuljettanut oli läpäissyt tarkastuksen. Ilmeisesti luetteloinnissa oli mennyt jotain pieleen, ja hänen kopiostaan oli jäänyt pois maininta juomista.


— Vie ne tarjoiluvastaavalle. Löydät hänet joko ruokailutilasta tai jostain sen läheltä. Kysy joltain, ellet näe häntä. Käytä takanani olevia portaita.


— Selvä. Miltä hän näyttää?


— Sinua päätä lyhyempi tummatukkainen nainen. Sininen takki ja mustat housut.


Viinien tuoja otti yhden amforan ja kiiruhti portaikkoon. Pari minuuttia myöhemmin hän seisoi häntä hölmistyneen näköisenä tuijottavan varsin edustavan näköisen naisen edessä.


— Siis että ulkona on seitsemän samanlaista säiliötä lisää?


— Kyllä. Jokaista viinimerkkiä on kaksi amforaa.


— Ja ne ovat kaikki näin laadukkaita?


— Ainakin niin ne minulle antanut viinimestari väitti.


Tarjoiluvastaava teki nopean ratkaisun. Hän ei ollut tiennyt juomista, mutta jos hänen edessään oleva mies oli oikeassa, kyse oli törkeän kalliista ja hyvistä viineistä. Niitä ei yksinkertaisesti voinut olla tarjoamatta vieraille. Jos ne olisivat jotain halpaa merkkiä, hän siirtäisi ne hissun kissun sivummalle.


— Kanna ne, nainen katseli ympärilleen, tuohon huoneeseen. Viinurin ja hänen apulaistensa on helppo hakea sieltä täydennystä.


— Laitan ne vasempaan takanurkkaan, jossa ne ovat parhaimmassa turvassa vahingoilta, huonetta ovelta vilkaisemassa käynyt mies ilmoitti.


— Kelpaa. Kun olet tuonut amforat, käytä poistuessasi palvelijoiden porttia eteläsivustalla.


Kahdeksan. Viimeisenkin säiliön tuonut mies pyöräytti pari kertaa hartioitaan. Tarjoiluvastaavaa ei ollut näkynyt hetkeen. Viinit tuonut käänsi liivinsä toisin päin ja avasi paitansa hihansuiden napit. Pienen aherruksen jälkeen hän onnistui vetämään ihoaan vasten käännetyt ylimääräiset kangaskappaleet ulos ja kääntämään ne entisen hihansuun päälle.


Henkilövuokrausyhtiön työntekijäksi muuttunut mies kurkisti varovasti ovelta ja rutisti pitkähköjä hiuksiaan kurissa pitäneen entiseen asuunsa väriensä puolesta sopineen huivin taskuunsa. Käytävässä liikkui väkeä, mutta yksikään ei ollut hovimestari.


— Kuka sinä olet? eteensä ilmestynyttä vierasta tarkasteleva nainen ihmetteli.


— Ced. Minut lähetettiin tänne viime hengen täydennyksenä.


— Oletko ennen tarjoillut?


— Jonkin verran. Työskentelin pari vuotta eräässä majoitusliikkeessä.


— Seuraa minua. Esittelen sinut työparillesi ja näytän pöydän, jonka viinitarjoilusta huolehditte. Siihen on sijoitettu kymmenen henkilöä arvojärjestyksessä alemmasta päästä. Eli lähinnä sotilaita. Osaatko olla diplomaattinen?


— Joskus.


— Kuten ehkä tiedät, känniset sotilaat eivät aina käyttäydy hyvin. Työparisi on nuori tyttö, ja tehtäväsi on tarjoilun ohella huolehtia hänen turvallisuudestaan.


— Kymmentä kähmivää asevoimien edustajaa vastaan?


— Tarkoituksesi on estää tilannetta eskaloitumasta liikaa. Czanzin omat miehet huolehtivat järjestyksenpidosta. Heiltä saattaa kuitenkin kestää päästä apuun. Sitä paitsi herttua ei suhtautune erityisen lämpimästi häitään häiritseviin.


— Ovatko kyseessä olevaan pöytään sijoitetut hänen vai jonkun muun miehiä?


— Hänen.


— Eli pahimmassa tapauksessa minut mukiloidaan, ja päädyn kaiken lisäksi herttuan tyrmään?


— Haluatko vaihtaa tarjoilupaikkaa?


— Olisiko mainitsemasi tytön työpari silloin nainen?


— Valitettavasti. Henkilöstössäni on muutama mies, mutta he ovat sinua huomattavasti vanhempia. Heistä ei ole vastusta voimiensa tunnossa oleville sotilaille. Sitä paitsi nämä käyttävät helpommin väkivaltaa miehiä kuin naisia kohtaan.


— Totta. Väärän sanan valinnut saattaa saada nyrkistä. Menen siihen pöytään, Ced ilmoitti keskustelukumppaninsa helpotukseksi.


— Kiitos. Sinun ei sitten ole tarkoitus tapattaa itseäsi. Mikäli vastuullasi olevan pöydän seurue ei osaa käyttäytyä kunnolla, yritä pelata aikaa herttuan järjestyksenvalvojien saapumiseen asti.


Tyttö todellakin oli nuori. Ced ei osannut kunnolla arvioida tämän ikää, mutta veikkasi häneen varovasti ja ehkä hieman epäluuloisestikin suhtautuvan neidon iäksi maksimissaan kahtatoista.


— Kaikki muut tarjoilijat ovat huomattavasti häntä vanhempia?


— Tiedän. Hänen äitinsä sairastui, ja tytär tuli hänen sijastaan. Normaalisti en olisi hyväksynyt töihin noin nuorta, vuokrayhtiön tarjoiluvastaava selitti heidän keskustelunsa kohteen mentyä auttamaan heidän pöytäänsä tulevien astioiden ja mukien järjestämisessä.


— Silvan isä kuoli pari vuotta sitten. Siitä lähtien he ovat kamppailleet toimeentulonsa kanssa. Ellen olisi sallinut tytön korvata äitiään, he olisivat eläneet nälässä. He tarvitsevat rahaa myös vuokraan ja moneen muuhun asiaan.


— Miten illan on tarkoitus edetä? miettivän näköinen Ced vaihtoi aihetta.


— Tässä on parin tunnin ateriointi, jonka jälkeen morsian siirtyy avustajineen omiin tiloihinsa valmistautumaan häihinsä. Eli kaunistautuu, vaihtaa vaatteet ja kertaa protokollan. Varsinainen tilaisuus alkaa noin kuuden tunnin kuluttua. Täällä. Heidät vihkii itse Vladd Le Seerme.


— Pääpappi? En edes tiennyt, että hän hoitaa häitä. Varsinkaan muualla kuin pääkirkossa.


— Le Seerme tietää Czanzin vastustavan ensimmäisen yön oikeuttaan ja haluaa häpäistä herttuan tämän omassa kodissa, nainen valaisi tilannetta vilkaistuaan ympärilleen ja hiljennettyään ääntään lähes kuiskaukseksi.


— Siis että mitä?


— Le Seerme haluaa viettää hääyön morsiamen kanssa, jolla ei luultavasti ole mitään käsitystä kohtalostaan.


— Tietääkö Czanz asiasta?


— Totta kai. Hän haluaisi kuristaa pääpapin, mutta sen jälkeen tämä julistaisi hänet kirkonkiroukseen ja pakottaisi kuninkaan takavarikoimaan herttuakunnan ja antamaan sen papiston läänitykseksi. Hormir ei voi tehdä mitään estääkseen vaimonsa häpäisyn.


— Siis kuka tässä maassa määrää? Ced ähkäisi.


— Kirkko vai kuningas?


— Enimmäkseen edellinen. Viidentoista ja erityisesti neljän viimeisen vuoden aikana Le Seermen noustua johtajaksi papisto on kahminut valtaa ja rikkauksia kaksin käsin. Eivät tietystikään kaikki, mutta ainakaan ylimmässä johdossa ei liene ketään rehellistä näiden valtavista kartanoista päätellen.


— Että sellaista.


— Kyllä he hoitavat häät, hautajaiset ja muut menot. Kiskurihinnoin.


— Miten papisto perustelee moisen? Kun viimeksi olin täällä, kaikki nuo olivat ilmaisia palveluita.


— Jumalasta seuraavan sanana.


— Eli?


— Kantaisä oli kuulemma joskus sanonut, että työstä saadulla palkalla pitää kyetä elättämään itsensä ja perheensä. Hitto. Tilaisuus alkaa. Mennään. Näytän sinulle asemapaikkasi.


Ced ei ehtinyt miettiä esinaisensa sanoja tämän raahattua hänet vastuulleen annetun pöydän luokse. Matkalla hän oli ottanut täysinäisen viiniruukun, ja keskittyi nyt kaatamaan sen sisältöä häntä kohti ojennettuihin metallisiin tuoppeihin.


Neljännen ruukun tyhjennyttyä pöydässä olevat jo etukäteen juovuksissa olleet sotilaat eivät enää vaivautuneet sensuroimaan Silvasta lausumiaan kommentteja. Osa yritti kouraista tätä aina tämän tullessa lähelle ja onnistuikin usein. Mustelmilla oleva ja miesten käytöksestä pöyristynyt tyttö yritti olla itkemättä, mutta tästä näki, että tämä pelkäsi.


Ced arvioi tilannetta hetken ja siirtyi sitten Silvan ja pöydän väliin. Tyttö kantoi toista viiniruukkua, pysytteli kauempana koko ajan härskimmiksi muuttuvista juhlavieraista ja antoi Cedin toimia ihmismuurina ja hoitaa tarjoilun.


— Tule syliin kertomaan äidistäsi.


— Ei kiitos. Et ole tyyppiäni.


— En minä sinulle puhunut, senkin keikari, vaan tytölle takanasi! partasuinen ja jossain vaiheessa elämäänsä nenänsä murtanut, arvomerkeistä päätellen eversti ärjäisi.


— On täällä varmasti naisiakin. Miehille.


Sotilaalta kesti hetken tajuta häneen kohdistunut solvaus. Raskaasti kiroava eversti kohottautui pöydästä, otti muutaman horjuvan askelen hänet naurunalaiseksi tehnyttä tarjoilijaa kohti ja pysähtyi kahden lyhyillä miekoilla aseistautuneen legioonalaisen astuessa hänen ja raivonsa kohteensa väliin.


Lyhyen ja harvinaisen yksipuolisen sananvaihdon jälkeen eversti palasi pöytäänsä. Seuraavasta häiriöstä hän lentäisi ulos. Sama koskisi kaikkia hänen seuralaisiaan.


Kuin yhtenä miehenä jokainen pöydässä olija käyttäytyi kuin olisi unohtanut epäsuhtaisen tarjoilijaparin. Kukaan ei sanonut näille mitään tai yrittänyt kähmiä Silvaa. Halutessaan lisää juotavaa vieraat ojensivat tuoppinsa jompaakumpaa kohti, odottivat sen täyttymistä ja käänsivät sitten huomionsa toisiinsa.


Ced tarkkaili aina tilanteen salliessa salin toisessa päässä olevalla korokkeella aterioivaa hääparia ja muita samassa pöydässä olijoita. Mustaan ja harmaaseen pukeutunut herttua vaikutti kireältä. Emili keskusteli toisella puolella vieressään istuvan Le Seermen kanssa, eikä ilmeisesti, kuten Cedille oli kerrottu, tiennyt pääpapin varalleen tekemistä suunnitelmista.


Vieraita oli kaiken kaikkiaan vähintään kaksisataa. Sotilaat oli sijoitettu omiin pöytiinsä. Kauppiaat istuivat alemman aateliston ja asevoimien edustajien välissä. Lähimpänä hääparia istuivat sekaisin vaikutusvaltaisempi aatelisto ja papisto.


Dirmelin asevoimien komentaja Wid Barden istui Hormirin kanssa edestä katsoen vasemmalla puolella. Herttuan vanhemmat oli sijoitettu Le Seermen lähimpien alaisten kanssa pitkän pöydän vasempaan päätyyn.


Ced ei tuhlannut aikaa pappissäädyn edustajien tarkkailuun ohikiitävää hetkeä kauemmin vaan keskitti kaiken huomionsa Bardeniin. Hänen olisi päästävä tämän juttusille. Hän ei kuitenkaan voinut tuosta vain marssia komentajan eteen.


Kymmenen raavasta miestä joi melkoisen määrän kahdessa tunnissa, ja Ced huoahti helpotuksesta torven törähdyksen ilmoittaessa ruokailun loppumisesta.


Vieraiden noustessa paikoiltaan ja siirtyessä salin kauempaan päätyyn kuuntelemaan herttuan lyhyttä puhetta palvelijat aloittivat pöytien, tuolien ja lattian puhdistamisen. Viiniläikät ja olutlaikut lattialla kertoivat hyvin menneistä juomingeista, joskin oli hyvin luultavaa, että illalla meno vielä yltyisi.


— Oletko varma?


— Kyllä. Hän tarvitsee äiteineen enemmän palkkaani kuin minä, Ced vahvisti. Silvan silmäkulmaan ilmestyi kyynel, ja tyttö puristi kätensä nyrkkiin lahjaksi saamansa ylimääräisen kolikon ympärille.


— Mikä hänen sukunimensä on? Ced tiedusteli häntä kiittäneen tytön juostua pois.


— Ornon. Miten niin?


— Hän oli niin tutun näköinen. En kuitenkaan muista tuollaista nimeä.


— Äidin nimi on Selenna.


— Ei sekään kilauta minkäänlaista kelloa korvieni välissä.


— Siljan isä työskenteli satamassa kirjanpitäjänä, Cedin palkanmaksusta huolehtinut nainen ilmoitti.


— Hänet ryöstettiin kesken työmatkansa. Ilmeisesti joku idiootti kuvitteli hänen raahaamassaan kotelossa olevan rahaa.


— Miksi hänellä oli se mukanaan?


— Koska hänen työnantajansa oli edellisiltana pyytänyt häntä tekemään ylitöitä kotonaan, ja hän tarvitsi jonkinlaisen suojan sateensuojaksi papereille. Ne olivat tärkeitä, ja puolustaessaan niitä hän sai miekasta. Työnantaja sallii lesken lapsineen elää entisessä asunnossaan, mutta koska hänelläkään ei mene hyvin, hän joutuu pyytämään näiltä vuokraa kyetäkseen maksamaan sekä omia menojaan että asunnon maksuja. Tunnen Selennan ja yritän järjestää hänelle töitä edes silloin tällöin, jotta heillä säilyy katto pään päällä. Ai niin. Kiitos.


— Mistä hyvästä?


— Antamallasi rahalla he voivat ostaa ruokaa tai vaatteita. Sinulle se oli ehkä pieni summa, mutta heille se on äärimmäisen tärkeä.


— Se oli vain yksi kolikko, Ced kohautti olkapäitään.


— Sinun tekosi heidän hyväkseen ovat paljon merkityksellisempiä.

Emilie ei joutuisi viettämään hääyötään rasvaisen papinretaleen kanssa, Ced vannoi. Wid Bardenin puheille pääsy oli muuttunut entistäkin tärkeämmäksi, tosin eri syystä kuin aiemmin. Valitettavasti komentaja pysytteli pöytäseurueensa lähettyvillä, eikä hänellä ollut pääsyä sinne.


Paistaa se päivä risukasaankin, Ced naurahti ajatuksissaan nähtyään komentajan harppovan itseään kohti. Emili oli lähtenyt jo jokin aika sitten paikalta. Le Seerme hymyili käärmeen tavoin edessään seisovalle ja hampaitaan kiristelevälle Hormir Czanzille ja esitteli tälle valtaansa.


Komentaja ei todellakaan ollut hyvällä tuulella. Tämän Le Seermea kohti luoma katse oli ollut helposti tulkittavissa. Herttuaa sanoillaan kiduttamaan keskittynyt pääpappi ei ollut huomannut mitään.


— Anna hänen olla! Meidät kaikki heitetään pihalle takiasi!


Takaansa meteliä kuullut Ced kääntyi ja näki jo tutuksi tulleen everstin harppovan itseään kohti. Mies oli ilmiselvästi sekä vihainen että melkoisessa tuiterissa.


— Mitä täällä on meneillään?


Ystäviensä tiukasti käsivarsista pitelemä eversti tihrusti silmillään kysymyksen äyskäisseen suuntaan ja nykäisi tulijan tunnistettuaan asennon tai ainakin sen tapaisen. Muiden toistettua tämän tempun Bardenin katse suuntautui rauhallisena seisovaan tarjoilijaan.


— Kukas sinä olet?


— Ced.


— Kerropa, miksi hän, Barden nyökkäsi yhä asennossa seisovaa everstiä kohti, haluaa työntää miekkansa lävitsesi?


— Meille tuli kiistaa erilaisista moraalinäkökohdista. Hän oli yhtä mieltä ja minä toista.


— Aha. Vuurta. Lepo, Barden komensi.


— Te muut myös. Vuurta, Ced. Mennäänpäs selvittämään tilanne tuonne sivuhuoneeseen. Loput jatkavat juhlimista, pysyvät kohtuullisen selvinä ja käyttäytyvät kunnolla.


Tarjoilijassa oli jotain kummallista, lähimpään tyhjään huoneeseen seuralaisineen marssinut komentaja mietti katsoessaan edessään seisovaa miestä. Normaalisti palvelusväki suorastaan vapisi hänen edessään. Miekkonen kohteli häntä kuin vertaistaan.


— Haluaisitko selittää, Vuurta?


— Käyttäydyin huonosti erästä tarjoilijatarta kohtaan, silmänsä hetkeksi sulkenut eversti yllätti muuta kaksi tunnustuksellaan.


— Ced moitti minua siitä, ja menetin malttini. Muut estivät minua hyökkäämästä hänen kimppuunsa. Kun näin hänet äsken, tunteeni kuohahtivat.


— Miksi?


— Hän on siviili. Minä olen korkea-arvoinen sotilas. Hän teki minut naurunalaiseksi.


— Ja ajattelit opettaa hänelle tapoja? Ced. Sinä olet palvelija. Hän on upseeri. Eikö sinua pelottanut vastustaa häntä?


— Ei.


— Miksi ei? Hän olisi voinut upottaa miekkansa kahvaa myöten vatsaasi.


Komentajalla oli tunne, että vaiti pysytellyt mies nauroi hänelle. Se taas kummastutti Bardenia. Vuurta oli kokenut sotilas, ja osasi miekkailla. Kuvitteliko Ced tosiaan voittavansa tämän?


— Vuurta.


— Herra komentaja?


— Tapa hänet, Barden osoitti yllättynyttä palvelijaa.


Miekan noustessa huotrasta komentaja katsoi Cediksi esittäytynyttä ja kyyristynyttä miestä. Tämän everstiä tarkkailevissa silmissä oli valppautta, ei pelkoa.


— Seis! Ase pois. Miten kuvittelit voittavasi hänet, Ced?


— Jos hän olisi yrittänyt huitaista minua tuolla tikulla, hän olisi kuollut.


— Miten?


— Tikari rinnassaan, Ced ilmoitti ja näytti paitansa alta kaivamaansa teräasetta.


— Kaipa ymmärrät, että sen jälkeen minä olisin tappanut sinut?


— Tikari rinnassa? palvelija tiedusteli esitellen toisenkin samanlaisen aseen. Komentaja katsoi molempien katoamista kätköpaikkaansa lievästi sanottuna sekasortoisin ajatuksin.


— Sinä et taida olla palvelija?


— En yleensä, mies hymähti.


— Olisit oikeasti kyennyt tappamaan meidät molemmat?


— Kyllä. Alun perin tulin häihin, mutta en saanut kutsua.


— Siis että hankkiuduit tänne palvelijaksi päästäksesi kuokkimaan Czanzin häihin?


— Tuo meni puoliksi oikein, komentaja. Minut olisi luultavasti kutsuttu, jos olisin saanut tavata Emilin. Kuulin hänen häistään, ja palasin tänne oltuani monta vuotta poissa. Valitettavasti laiva, jolla matkustin, myöhästyi pahasti aikataulusta jouduttuaan myrskyyn. Tulin tähän kaupunkiin eilen, ja portinvartija kieltäytyi päästämästä minua Emilin juttusille.


— Aha. Oletko jotain sukua neiti Banvikille? Veli? Eno?


— Isoisä.


— Näytät kovin nuorelta ollaksesi niin vanha.


— Nimesi ei ole Ced, eihän? palvelijaa pitkään tuijottanut ja sitten kalvennut Vuurta ähkäisi.


— On ja ei. Se on lyhennelmä täällä käyttämästäni nimestä.


— Katso häntä, Wid. Muistele tapaamistamme pääpapin kanssa ja hänen esittelemäänsä Pyhää kirjaa.


— Cedrin Balén, todeksi tullut taruolento ojensi kätensä ensin häntä suu auki tuijottavalle Wid Bardenille ja sitten rajusti nieleskelevälle Rol Vuurtalle.


Balén istui seinän vierellä olevalle tuolille ja odotti huoneen toiselle puolelle kuiskuttelemaan menneen kaksikon paluuta. Lopulta nämä pääsivät yksimielisyyteen, lopettivat supattelunsa ja tallustivat hänen eteensä.


— Sinä näytät Kantaisältä, Barden myönsi, mutta niin tekevät monet muutkin. Voisitko todistaa henkilöllisyytesi?


— Ai näin? palvelija hymyili ja muutti silmiensä siniharmaan värin punaiseksi loisteeksi. Hohde oli todellista, eikä mitään pitkästä valvomisesta, ryyppäämisestä tai molemmista aiheutuvaa verisuonten katkeilua.


— Älkää viitsikö! En halua kenenkään polvistuvan edessäni!


Toisiinsa vilkaisseet sotilaat nousivat hitaasti ylös. Silmänsä alkuperäisen värisiksi palauttanut mies oli todellakin Kantaisä. Kukaan muu ei moiseen näytökseen pystyisi.


— Normaalisti välttelen tunnistetuksi tulemista, jos ihmettelette, miksen toitota nimeäni joka suuntaan. Polvistuminen tai muut kunnianosoitukset herättävät kysymyksiä. Käyttäytykää normaalisti lähelläni. Älkääkä kertoko nimeäni kellekään.


— Saisit välittömästi kartanon käyttöösi, jos tekisit sen.


— Mitä minä moisella tönöllä tekisin, eversti?


— Voisit syrjäyttää kuninkaan ja saada hänen palatsinsa?


— Ehdotuksesi on vielä surkeampi kuin Vuurtalla, komentaja! Balén valitti.


— En halua valtaa. Minusta tulisi kelvoton hallitsija. Tiesin sen jo suostuessani Eáian ehdotukseen.


— Siis että sekin on totta?


— Että hän antoi minulle ikuisen elämän? On. Hän tuli samasta rinnakkaismaailmasta kuin minäkin. Itse tosin siirryin tänne vahingossa, ja hän tuli etsimään minua. Valitettavasti hän ei kyennyt palauttamaan minua takaisin omaan universumiini.


— Olet siis oikeasti sukua morsiamelle? Eiku, Barden sekoili sanoissaan, kaikillehan sinä olet.


— Lize Banvik oli toinen täällä tapaamani nainen. Arcela Gollian ensimmäinen. Heistä molemmista tuli minulle erittäin läheisiä. Samoin kuin muutamista muista myöhemmin.


— Ainoana miehenä oleminen mahtoi olla miellyttävää. Naisia ainakin riitti joka sormelle ja varpaalle.


— Pelottavaa se oli, Kantaisä puuskahti.


— Vasta ensimmäisten poikalasten kasvettua miehiksi sain jotain omaa rauhaa.


— Mikä oli totuus Vartijoista? Olivatko he metalli-ihmisiä?


— Robotteja. Kyllä ja ei. Oli olemassa tavallisia robotteja, joille annettiin käskyjä ja jotka toteuttivat ne. Vartijoiksi kutsumasi olivat tietoisia robotteja. Oppivia. Kehittyviä. Niiden ansiosta maailmanne tuhoa staasiin paenneet naiset nukkuivat tuhansia vuosia. Tosin ilman minun päätymistäni tänne he olisivat luultavasti kuolleet säiliöihinsä, ja ihmiskunnan taru tässä maailmassa olisi päättynyt.


— Staasi tarkoittaa jonkinlaista unta?


— Periaatteessa, Rol. Siinä ollut ei vanhentunut nukkuessaan. Herätessään hän oli yhtä vanha kuin unensa aloittaessaan.


— Tuhansienkin vuosien jälkeen?


— Kyllä.


— Voisi olla kivaa koisata vaikka pari tuhatta vuotta ja nähdä, millainen maailma on silloin.


— Ei onnistu. Muistanet tietoisten robottien vieneen kaiken teknologian mennessään.


— Miksi?


— Ihmiset riitelivät keskenään ja päättelivät, että voittajia ovat ne, ketkä saisivat ajattelevat robotit puolelleen. Kun kävi ilmi, etteivät nämä suosisi ketään, monet hyökkäilivät niiden kimppuun. Koska uhkaus katoamisesta ei lopettanut vahingoittamisyrityksiä, Vartijat toteuttivat lupauksensa. Sitä ennen he tosin lähettivät ihmisiä eri suuntiin, rakensivat näille taloja, raivasivat peltoja ja opettivat maanviljelijöitä. Käytännössä antoivat ihmiskunnalle mahdollisuuden selvitä. He myös herättivät viimeisetkin staasatut ja lähettivät nämä perustamiinsa kaupunkeihin ympäri maapalloa.


— Sinua on siis mahdoton tappaa? Vuurta tiedusteli muistettuaan taruista Kantaisää koskevan kohdan.


— Ei todellakaan. Heitän henkeni yhtä helposti kuin kuka tahansa tavallinen ihminen. Ero kaikkiin muihin on siinä, että minä palaan kuolleista.


— Kostavatko Vartijat tappajillesi?


— Kyllä.


— Eli kaikki jutut kuusikulmaiseen kiveen haudatuista murhaajistasi ovat totta?


— Pyhässä kirjassa mainitut. Eáia loi ja muotoili kiven ja asetti teloittamansa Lyrannen, Roben ja muut sen sisään. En minä. Sinä olet armeijan komentaja, Wid. Sinun yläpuolellasi ovat kuningas ja kuningatar?


— Ja Le Seerme.


— Hän on pappi. Sinä edustat Dirmelia. Miten hän voi olla sinua korkea-arvoisempi?


— Koska hän on Jumalan edusmies. Ihmiset pelkäävät maallista valtaa, mutta loppujen lopuksi taivaspaikka ratkaisee. Jos esimerkiksi yrittäisin vangita hänet, hän antaisi käskyn teloittaa minut. Osa sotilaistani pysyisi uskollisina minulle. Jotkut yrittäisivät toteuttaa Le Seermen käskyn. Vaikka meidän joukkomme olisivatkin suunnilleen saman vahvuisia, lähes kaikki talonpojat liittyisivät pääpaskan armeijaan.


— Hitto. En tullut ajatelleeksi tuota.


— Olisitko tarvinnut apuani johonkin?


— Kyllä, mutta en voi altistaa sinua Le Seermen kostolle.


— Mitä sinulla tarkasti ottaen oli mielessä?


— Kuulin pääpapin haluavan viettää yön Emilin kanssa. Pystyykö hän tekemään niin?


— Taatusti. Ja tekeekin.


— Miten helvetissä se papinketale voi vaatia moista?


— Hän on Jumalasta toinen? Sitä paitsi Hormir Czanzin isovanhemmat antoivat potkut kotipappinaan toimineelle Le Seermelle vuosikymmeniä sitten varastelun takia. Siksi hän kantaa kaunaa koko perheelle, ja nyt hän vihdoin on asemassa, jossa hän voi kostaa. Jos Hormir vastustelee tulevan vaimonsa kohtelua, Le Seerme ajaa koko perheen kadulle. Luultavasti hän tekee sen joka tapauksessa jossain vaiheessa nöyryytettyään heitä tarpeeksi.


— Entä jos Hormir seivästää sen papin irvikuvan keihäällään?


— Se tarkoittaa hänen koko perheensä teloittamista. Edes kuningas ei voi kumota kardinaalien yksimielistä päätöstä.


— Vaikka kyse ei ole uskonnollisesta asiasta?


— Le Seermen tappaminen tekee siitä sellaisen, Barden levitteli anteeksipyytävästi käsiään.


— Ihmiset eivät voi päästää häntä päiviltä rankaisutta.


— Siinä tapauksessa minun on kuoltava hänen tai hänen alaistensa kädestä.


— Et kai tarkoita sitä, mitä kuvittelen?


— Vartijoiden kostoa? Kyllä. Silloin papeilla ei ole ketään, ketä syyttää. Itse asiassa henkiin jääneet joutuvat itse selittelemään murhaani.


— Siitä voi tulla katastrofi, Vuurta vastusteli.


— Käsittääkseni Vartijoiden kosto voi olla varsin suurpiirteinen. Tarkoitan, että jos he tuhoavat Le Seermen kartanon perustuksia myöten, kaikki siellä olevat, sivullisetkin, saavat surmansa.


— Totta. Onko sinulla esittää parempaa ideaa?


— Ehkä. En tiedä, hyväksytkö sen.


— Jos se estää Emilin häpäisyn eikä aiheuta ylimääräisiä kuolemia, niin luultavasti.


— Kakista ulos, Rol! komentaja kehotti vaiennutta alaistaan.


— Le Seerme kehuskelee olevansa Jumalasta toinen.


— Entä sitten?


— Se tarkoittaa, että heidän välissään on joku Le Seermea korkea-arvoisempi. Kantaisä. Sinä, Cedrin. Voit halutessasi määrätä Le Seermen vaikka roviolle kaikkien kardinaalien kanssa. Jos joku haluaa kumota käskysi, hän joutuu tuomaan paikalle yhden tai useamman Jumalan.


Everstin ajatus voisi toimiakin, asiaa pohtinut Balén joutui myöntämään. Papisto oli nostanut hänet jonkinlaiseksi puolijumalaksi. Nämä eivät voineet tuosta vain pudottaa häntä siitä asemasta.


Ikävä kyllä hänen pitäisi paljastaa henkilöllisyytensä koko kaupungille, jos hän haluaisi varmistaa suunnitelman onnistumisen. Pelkkä ylimmän papiston vangitsemismääräys ei riittäisi. Itse asiassa se saattaisi aiheuttaa hänen kuolemansa, koska nämä tajuaisivat hänen murhansa olevan ainut pelastumiskeino. Ainakin tilapäinen.

— Aikaa ei ole loputtomasti, Vuurta muistutti ajatuksiinsa vaipunutta Balénia.


— Sinun on tavattava korkea-arvoisimmat pappiskaartin johtajat mahdollisimman nopeasti. Me tottelemme sinua, mutta vastapuolen sotilaat puolustavat Le Seermea, elleivät he tiedä vangitsemiskäskyn antajaa.


— Wid?


— Hän on oikeassa. Ilman kaartin sotilasjohtajien etukäteisinformoimista seurauksena on molemminpuolinen verilöyly.


— Saatteko tänne lisävoimia?


— Kyllä, mutta kaartilaiset kutsuvat silloin omia vahvistuksia.


— Ymmärrän. Seurauksena olisi vain lisää kuolemia. Keitä minun pitäisi tavata?


— Ainakin Andri Malsik, pappiskaartin komentaja. Suosittelisin myös hänen lähimmän alaisensa Huco Gedrnin näkemistä.


— Malsik on täällä. Gedrnista en tiedä.


— Tunnetko heidät ulkonäöltä?


— Totta kai, Vuurta vakuutti.


— Pystytkö hoitamaan hänet tänne?


— En välttämättä. Malsik ja minä emme oikein tule toimeen.


— Minä saanen hetken hänen aikaansa, Barden keskeytti kaksikon.


— Tosin koska Malsik suhtautuu minuunkin hieman varauksellisesti, hän ei välttämättä suostu tulemaan tällaiseen paikkaan ilman henkivartijoitaan.


— Ulkona? Jokin aukea paikka, jonne molemmilta osapuolilta on hyvä näkyvyys?


— Käydään etsimässä sopiva kohta, komentaja nyökkäsi hyväksyvästi.


— Menen sitten hakemaan Malsikin. Tunnistettuaan sinut hän voi lähettää riittäväksi katsomansa määrän alaisiaan luoksesi.


Balén odotti jonkin aikaa huoneessa muiden poistuttua ja käväisi sitten hakemassa kannullisen laatuviiniä ja kolme tuoppia. Tapaamispaikassa jo istuva Rol Vuurta vilkaisi tuomisia ja nosti torjuvasti kättään.


— Kiitos ei. Mokasin jo tarpeeksi tänään, ja minusta tuntuu, ettei umpitunnelissa oleminen ole hyvä vaihtoehto iltaa ajatellen.


— Tunnetko kauppiaita? Kohtuullisen rikkaita?


— Nimeltä ja ulkonäöltä kaikki tässä kaupungissa. Kaksi vähän paremmin. Miten niin?


— Olisiko sinulla mahdollisuutta pyytää jompaakumpaa antamaan töitä eräälle leskelle?


— Voin kysyä, mutten pysty takaamaan onnistumistani. Kenestä on kyse?


— Sen kanssani tarjoilleen tytön äidistä. Minulle pöytänne määrännyt nainen on antanut omistaan ja järjestänyt Selennalle, Silvan äidille siis, silloin tällöin töitä, mutta sikäli kuin tiedusteluni tulokset pitävät paikkansa, hänelläkään ei mene erityisen hyvin. Sama koskee Selennan entisen miehen työnantajaa. Tämä on toistaiseksi antanut kaksikon asua minimivuokralla.


— Eli siis kolmelle aikuiselle ja yhdelle lapselle pitäisi saada aikaan turvattu tulevaisuus? Voisit hoitaa asian itsekin?


— Siitä nousisi meteli. Pysyisin mieluummin näennäisesti erillään tilanteesta.


— Katson, mitä voin tehdä, Vuurta lupasi.


— Kauppiaat eivät juuri harjoita hyväntekeväisyyttä. Kannattaisiko sinun vihjata kuninkaalle toiveestasi? Yksikään puotipuksu ei jätä hallitsijan pyyntöä huomiotta. Ainakaan, jos haluaa jatkaa liiketoimintaansa.


— Kokeillaan ensin, mitä saat aikaiseksi, Balén päätti harkittuaan toisen sanoja jonkin aikaa.


Bardenin saapuminen kesti varsin pitkään. Seuranaan tällä oli suunnilleen yhtä pitkä, solakka ja hyväryhtinen mustaan pukeutunut mies.


— Vuurta.


— Malsik, eversti nyökkäsi kylmäkiskoisesti tulijalle.


— Minulla ei ole loputtomasti aikaa, Wid, Malsik käänsi huomionsa hänet paikalle tuoneeseen armeijan komentajaan.


— Voisitko kertoa, mikä on niin salaista, ettet halunnut sanoa sitä muiden kuullen? Tietääkö Vuurta siitä?


— Kyllä.


— Palvelija. Voisitko poistua. Sinun tuskin tarvitsee kuulla, mitä puhumme.


— Itse asiassa hän on syy kutsumiseesi, Barden korjasi vieraansa ymmärrettävän virheen.


— Istuisimmeko?


Muiden esimerkkiä noudattava pappiskaartin komentaja tarkkaili seisomaan jäänyttä miestä. Tämä oli pukeutunut palvelijan asuun. Bardenin sanoista päätellen kyse oli valepuvusta. Mies saattoi olla vaikka kuninkaan kuolemasta ilmoittava lähetti. Tämän kasvoissa oli jotain tuttua, mutta hän ei muistanut nähneensä miekkosta koskaan aiemmin.


— Aiomme pidättää Le Seermen ja kaikki hänen kardinaalinsa muutaman tunnin kuluttua, Barden pudotti Malsikin leuan nurmikolle.


— Et voi olla tosissasi!


— Olen, komentaja vakuutti.


— Heidän on aika saada rangaistus varastelustaan.


— Vaikka henkilökohtaisesti olisinkin samaa mieltä, olen vannonut suojelevani kirkkomme johtohenkilöitä.


— Kenelle vannoit valasi?


— Le Seermelle. Tiedät sen kyllä, Rol.


— Entä jos pääpappimme yläpuolella oleva määräisi sinut pidättämään Le Seermen?


— Siis että Jumala vaatisi minulta sitä? Siinä tapauksessa tottelisin Häntä.


— Miksi?


— Koska en voisi vastustaa Jumalaa?


— Tunnustat siis Hänet Le Seermea korkea-arvoisemmaksi? Eli että Hän voi vaatia sinua tottelemaan vastoin aiempaa valaasi?


— Kyllä. Aivan samoin kuin joku sotilas toteuttaisi määräyksesi, vaikka olisi saanut toisen käskyn kapteeniltasi.


— Ymmärrän valan merkityksen, Andri, Barden kumartui lähemmäs pappiskaartin komentajaa.


— Miksi sitten haluatte minun rikkovan sen?


— Käsitit väärin. Toimme sinut tänne, jotta voit kuunnella uudet ohjeet.


— Ei käy. En petä lupaustani! Malsik kiivastui ja kohottautui puoliksi seisomaan.


— Jos saatte Le Seermea korkea-arvoisemman antamaan minulle suoran käskyn, tottelen. Muussa tapauksessa tämä keskustelu on ohi.


— Aiot siis puolustaa aseellisesti papiston johtajia pidätysyritystämme vastaan?


— Kyllä! Malsik ilmoitti ja tajusi vasta nyt kysyjän olleen mysteeritarjoilija.


— Istu, ole hyvä, Vuurta vetosi.


— Meihin kiinnitetään jo huomiota.


— Aivan sama. En riko valaani.


— Ei sinun tarvitsekaan.


— Enkä aio katsoa muuallekaan! Kuka tuo häiskä on? Lähetti?


— Mies, joka antaa sinulle kohta käskyn auttaa meitä pidättämään Le Seerme ja kardinaalit.


Bardenin sanat saivat Malsikin räjähtämään nauruun. Hän ei taatusti tottelisi tyyppiä, ei vaikka itse kuningas olisi laittanut tämän vetoamaan häneen.


— Et taida tuntea häntä? Vuurta hymyili pahanilkisesti.


— En. Pitäisikö?


— Annan vinkin. Hän on Le Seermea korkeammalla uskonnollisessa hierarkiassamme.


— Jumala?


— Ei niin korkealla.


Andri Malsikin silmät pyöristyivät hämmästyksestä hänen tajuttuaan everstin vihjeen. Hän oli tietysti kuullut Kantaisästä, mutta ei kenestäkään, joka olisi oikeasti nähnyt tämän. Mikä ei tietysti ollut ihme, koska kyseinen henkilö oli ollut kuolleena lähes kaksisataa vuotta.


— Teillä lienee jotain todisteita väitteellenne?


Pappiskaartin komentaja vapisi järkytyksestä Cedrin Baléniksi väitetyn miehen silmien muuttuessa punaisiksi lyhdyiksi. Hänen lapsuudessaan kuulemat tarinat olivat sittenkin olleet totta eivätkä mitään satuja.


— Hengitä! Barden äsähti tämän nähdessä heidän vieraansa horjuvan.


— Älä missään tapauksessa polvistu tai tee mitään ylimääräistä. Meitä katsotaan koko ajan.


— Meidän on pidettävä suunnitelmamme salassa, Vuurta tuki esimiestään.


— Sinä olet tärkein tukijamme, mutta tarvitsemme lisää tulevasta tietäviä henkilöitä puolellemme. Emme voi ottaa riskiä, että osa joukoistasi päättää asettua vastaamme tai yrittää auttaa kardinaaleja pakenemaan. Onko sinulla alaisia, joihin voit luottaa?


— Totta helvetissä.


— Kun lähdet, pyydä mahdollisimman montaa heistä tulemaan juttusillemme.


— Tuolla puiden luona on kapteenini, Malsik osoitti kädellään tarkoittamaansa henkilöä.


— Käyn hakemassa hänet.


— Ei. Minä menen. Olen palvelija, muistathan? Tehtäviini kuuluu välitellä viestejä. Mikä hänen nimensä on?


Paikalle kutsutun ja istumaan pyydetyn kapteenin silmät pullistuivat päästä Balénin todistettua henkilöllisyytensä hänellekin. Miehen toivuttua yllätyksestä Malsik antoi tälle suullisen listan luotettaviksi katsomistaan alaisista ja käski tätä noutamaan kaikki nimeämänsä henkilöt huomiota herättämättä tapaamaan Kantaisää, Bardenia ja Vuurta.


— Ihmiset ihmettelevät, mikäli he näkevät upseereidemme pyörivän vastustajiemme johtajien luona, kapteeni huomautti.


— Totta. Te voisitte liikuskella pihan reunamilla, Barden. Alaiseni niin sanotusti törmäisivät teihin vahingossa.


— Montako ajattelit laittaa juttusillemme?


— Kahdeksan. Tuon myöhästelevän lähimmän alaiseni itse, kun hän suvaitsee saapua.


— Missä Gedrn on?


— Harjoittamassa joukkojamme, Malsik ilmoitti aavistuksenomaisen epäröinnin jälkeen.


— Ette kai vain suunnittele kruunun joukkojen kimppuun käymistä?


— Treenaamme kardinaalien ja Le Seermen puolustamista, pappiskaartin komentaja ilmoitti lähetettyään kapteeninsa liikkeelle.


— Jos kaikki sujuu, kuten pitää, niin tämän jälkeen voimme lopettaa pitämästä toisiamme mahdollisina uhkana.


— Se sopisi minulle, Barden hörähti.


— Keskittyisin mieluummin vain ulkoisiin vihollisiin. Mitä sinulla on vielä ennen vihkitilaisuuden alkua, Andri?


— Samaa kuin sinullakin. Uuden asun vaihto ja kunniavartion tuominen alttarin vasempaan reunaan.


— Kruunun edustajina minä olen omine sotilaineni alttarin oikeassa reunassa.


— Toisin sanoen Le Seerme on valmiiksi piiritetty, Balén hymyili.


— Hänellä ei ole mitään mahdollisuutta livistää.


— Ellei joku vuoda tietoa läsnäolostasi, Barden huomautti.


— Käy ilmoittamassa omille luotettavimmille upseereillemme, että käyvät luonamme, Rol. Cedrin?


— Niin?


— Olemisesi seurassamme herättää huomiota. Jos tarjoilet meille viiniä, niin kukaan ei vaivaudu vilkaisemaan sinua kahdesti. Tai itse asiassa olisi parempi, että kävisit vaihtamassa tuon ruukun sisällön vedeksi.


Cedrin Balén seurasi viiniruukku kädessään armeijan komentajaa ja tämän everstiä. Muutama näiden juttusille osuneista otti juotavaakin, ja kauempaa katsoen kyse oli vain sotilaiden lyhyistä keskustelutuokioista.


Lopulta päämäärättömään kävelyyn jo hieman kyllästynyt Barden näki Malsikin ja Gedrnin ajelehtivan heitä kohti. Aina välillä nämä vaihtoivat muutaman sanan jonkun vastaan tulleen kanssa, mutta hitaasti ja varmasti kaksikko oli törmäyskurssilla näitä odottavan kolmikon kanssa.


Palvelijan todistettua henkilöllisyytensä Gedrn sai kuulla suunnitelmasta. Levottomasti Balénia silmäilevä pappiskaartin apulaiskomentaja sai tältä vahvistuksen Bardenin kertomalle.


— En voi sanoa olevani pahoillani Le Seermen ja kardinaalien kohtalosta, Gedrn tunnusti.


— Mitä suunnittelit heidän varalleen? Teloitusta?


— Itse asiassa en tiedä, Balén tunnusti.


— Tärkeintä on saada heidät pidätetyksi.


— Heidät on tuomittava, tai jossain vaiheessa he kiemurtelevat vapaiksi.


— Tiedän. Onko heidän rikoksistaan tarpeeksi todisteita?


— On. Kyse onkin siitä, että löydämmekö tuomarin, joka uskaltaa antaa heille tuomion.


— Eiköhän elävä Kantaisä oikeussalissa ole riittävä henkinen tuki mahdollisesti vetelällekin selkärangalle, Vuurta raapi nenäänsä.


— Et halua määrittää rangaistusta itse, Cedrin?


— Ei se taida olla hyvä ajatus.


— Miksi sanoit, ettet halua valtaa?


— Koska rajaton sellainen turmelee aina. Vaikka olisit alussa miten hyvä hallitsija tahansa, jossain vaiheessa muuttuisit pahaksi. Se olisi jo muutenkin huono asia alamaisille, mutta minun tapauksessani näiden piina ei kestäisi muutamaa vuosikymmentä vaan vähintään satoja tai tuhansia vuosia. Jätän Le Seermen ja kardinaalit maallisen oikeusistuimen tuomittavaksi. — Entä jos he vaativat uskonnollista tuomioistuinta?


— Heillä on siihen oikeus, Barden huomautti.


— Siinä tapauksessa kaksinkertaistan tavallisen tuomioistuimen antaman rangaistuksen.


Seurueen erottua Huco Gedrn pysähtyi äkisti, kääntyi ympäri ja kiiruhti Malsikin seuraamana vielä hitaasti pois kävelevän kolmikon luokse.


— Balén?


— Niin?


— Tulit osallistumaan Hormirin ja Emilin häihin?


— Kyllä. En jättäisi niitä väliin mistään hinnasta.


— Juhlia ei taida tulla, Gedrn kertoi saamansa ajatuksen.


— Aatelisia saavat tapojemme mukaan vihkiä vain kardinaalit. Jos jokainen heistä pidätetään, ketään ei jää saattamaan kyseistä kaksikkoa avioliittoon.


— On meillä yksi, joka voi tehdä sen, Rol Vuurta hiljensi kiroilemaan ratkenneen Kantaisän.


— On vai? Kuka?


— Sinä.

Helkkari. Gedrn oli oikeassa. Vain hän itse voisi vihkiä Emilin ja Hormirin Le Seermen ja kardinaalien pidätyksen jälkeen. Toinen vaihtoehto oli antaa tehtävä jollekin kardinaalille. Ajatus ei tuntunut oikealta. Hääpari tuskin haluaisi yhdenkään näistä hoitavan heitä avioliiton satamaan.


— En osaa vihkikaavaa, Balén tunnusti Gedrnin ja Malsikin poistuttua.


— Onko sillä väliä?


— He menevät naimisiin, Rol. Kyse on heidän erityisestä päivästään. Sellaisesta, jota he, toivottavasti, muistelevat hyvällä vielä vuosikymmenienkin kuluttua. En halua pilata tapahtumaa. — Montako paria olet vihkinyt?


— En ainuttakaan. Miten niin?


— Vaikka vetäisit hihasta ihan ikioman muutaman sanan version tarvittavasta kaavasta, Emilie ja Hormir eivät ikinä unohtaisi häitään.


— Ai jaa?


— Sanoit itse, ettet ole tehnyt sitä aiemmin, Vuurta muistutti keskustelukumppaniaan.


— Toisin sanoen teet poikkeuksen juuri kyseisen pariskunnan takia. Heidän illastaan tulee ikimuistoinen kuolleeksi kuvitellun Kantaisän ilmestyessä hoitamaan häämenot.


— Sitä paitsi voit yllättää Emilin. Olettaen siis, ettet aio mennä tapaamaan häntä aiemmin, Barden aukaisi hänkin suunsa.


— Olette ehkä oikeassa, Balén myönsi, mutta jätän lopullisen päätöksen vihkijästään hääparille. Tarvittaessa heidän valitsemaansa kardinaali saa hoitaa homman.


— Le Seermekin?


— Ei hän. Kuka tahansa muu.


Kaikkien Malsikin ja Bardenin riittävän luotettaviksi katsomien upseerien käytyä hakemassa ohjeensa kolmikko hajaantui. Komentaja ja hänen alaisensa lähtivät seurustelemaan muiden vieraiden kanssa. Balén kävi täyttämässä keskusteluissa tyhjentyneen viiniruukkunsa, ja kuljeskeli siellä täällä tarjoilemassa juotavaa sitä haluaville.


Kuulemistaan keskustelunpätkistä hän tiesi ihmisten halveksivan Le Seermea ja tämän lähimpiä alaisia. Hän ymmärsi myöskin sen, ettei yksikään tähän kriittisesti suhtautuva uskaltanut asetuttua julkisesti tätä tai kardinaaleja vastaan. Pappisvankiloissa virui jo tarpeeksi väkeä. Kukaan ei halunnut lisätä niiden asukaslukua itsellään.


Hän oli tiennyt pappien keräävän valtaa lähtiessään Lachtenista. Tähän asti hän ei ollut käsittänyt papiston haaliman uskonnollisen voiman todellista määrää. Jos homma jatkuisi, Le Seerme syrjäyttäisi kuninkaan Dirmelin hallitsijana.


Kantaisän oli hankala olla hymyilemättä hänen tullessaan ajatelleeksi omaa asemaansa. Hän ei erityisemmin uskonut Jumalaan tai Jumaliin, ja nyt hän oli palvottu merkkihahmo. Eáia oli ollut oikeassa. Hän oli päätynyt juuri siihen, mitä oli kaikin keinoin yrittänyt välttää.


Hemmetin hemmetti. Vaikka Jumalasta seuraavana oleminen oli nyt hyödyllistä, olisiko siitä pitkässä juoksussa haittaa? Taatusti, jos hänen tarkoituksensa oli välttyä tunnistetuksi tulemiselta ja hiipua taustavaikuttajaksi.


Niin kauan kuin hänet mainittaisiin uskontunnustuksessa, hänet muistettaisiin. Toisin sanoen, Balén nauroi ääneen, hänen olisi määrättävä henkinen kirjallisuus uudistettavaksi. Kaiken huipuksi hän pystyisi tekemään sen ylimpänä maan päällä tallustavana uskonnollisen säädyn edustajana.


Hänen vajoamisensa tarujen tasolle kestäisi tietysti useita sukupolvia, luultavasti paljon pidempäänkin. Loppujen lopuksi suunnitelma onnistuisi. Vaikka puolijumalana olossa oli etunsakin, hän olisi mieluummin Kantaisä. Tai itse asiassa pelkkä Cedrin.


Osa vieraista oli poistunut lähellä sijaitseviin koteihinsa valmistautuakseen illan juhlaan. Kolme tuntia. Arviolta. Joitain mustiin pukeutuneita kardinaaleja oli jo saapunut paikalle. Tavallisen kansan edustajat yrittivät välttää joutumasta ylimielisesti käyttäytyvien uskonnollisen säädyn edustajien lähelle.


— Palvelija! Tuo sitä viiniä!


Balén vilkaisi ympärilleen ja näki aivan liian kireään asuun ahtautuneen pitkäpartaisen kauppiaan viittovan häntä kohti. Mies myös horjui siihen malliin, ettei lisäjuominen välttämättä ollut hyvä ajatus.


— Kita kiinni! mies äyskäisi asiasta huomauttaneelle Kantaisälle.


— Minun piti lahjoittaa hääparille kalliita viinejä, ja typerä puotipuksuni meni myymään ne jollekin.


— Tiesikö hän niiden olevan varattuja?


— Ei. Mutta se ei ollut mikään syy myydä niitä!


— Asiakas kuitenkin maksoi ne?


— Kyllä. Kyseessä oli kuulemma ihan tavallinen tyyppi, joka latoi silmää räpäyttämättä tiskille melkoisen rahamäärän saadakseen ostettua kahdeksan amforaa hillittömän kallista juotavaa ja kärryn niiden kuljettamiseen. Anna lisää, tuoppinsa tyhjentänyt kauppias vaati ojentaen kättään Balénia kohti.


— Liian humalassa olevat lentävät ulos häistä.


Kauppiaan suuta kohti menossa oleva käsi pysähtyi. Silmänsä sulkenut mies arpoi hetken ja kaatoi sitten tuoppinsa sisällön maahan.


— Kiitos muistutuksesta. Mikä nimesi on?


— Ced.


— Ramo Kelare. Kaupungin suurin kauppias. Liikevaihdollisestikin, vatsaansa taputtava Kelare hörähti.


— Lienet kuullut minusta?


— Kyllä.


— Jos haluat joskus vaihtaa alaa, käy luonani.


— En ole kauppias, Balén uskaltautui sanomaan.


— Sinulla on tervettä järkeä. Se on muodollista koulutusta tärkeämpää. Osaatko lukea ja kirjoittaa?


— Kyllä.


— Sitten asiassa ei ole ongelmaa. Päteviä miehiä tarvitaan aina. Minulla on sen verran alaisia, että löydän varmasti nykyisillekin, saati sitten tuleville, kyvyillesi sopivaa käyttöä.


— Kiitos tarjouksesta, Balén kumarsi eleestä ilmiselvästi mielisään olevalle kauppiaalle.


— Jos päätät tulla, ilmoittaudu puotipuksulleni. Jätän hänelle ohjeet toimittaa sinut juttusilleni.


— Liekö kyseessä aiemmin mainitsemasi myyjä?


— On. Vaikka hän kauppasikin viinini, niin hän on hyvä ja pätevä alainen. Sitä paitsi virhe oli loppujen lopuksi minun. Suonet anteeksi, taidan käydä tyhjentämässä vatsani yläkautta tuolla kukkaistutusten takana.


Balén ei jäänyt seuraamaan kyseistä toimenpidettä vaan jatkoi hidasta kävelyään ympäri pihaa tarjoillen viiniä sitä haluaville ja yrittäen mahdollisuuksien mukaan pysytellä kohdalle tulevissa varjoissa. Sikäli kuin hän oli oikeassa, hääjuhlan alkuun oli vielä pari tuntia aikaa. Alustavan protokollan mukaan airue kävisi muistuttamassa vieraita juhlan alkamisesta noin tuntia aiemmin. Toinen torventoitotus tarkoittaisi puolta tuntia. Kolmas ja viimeinen viittätoista minuuttia.


— Miten tarkoituksesi on livahtaa hääpaikalle?


Cedrin kääntyi katsomaan viereensä tullutta Vuurtaa.


— Et ehkä tiennyt, mutta itse tilaisuus on vain vieraille. Yksikään palvelija ei tule olemaan siellä vihkimisen aikana.


— Oletko varma? itsekseen sadatteleva Kantaisä tiedusteli.


— Olen ollut ennenkin ylimystön häissä.


— Ehdotuksia? Voitte tietysti hakea minut pidätyksen jälkeen, mutta mieluummin olisin salissa alusta lähtien.


— Saan sinut sinne kenenkään huomaamatta.


— Saat vai? Miten?


— Käskemällä jotakuta sotilasta antamaan sinulle vaatteensa ja aseensa. Sen jälkeen voit olla yksi tilaisuuden vartijoista.


— Pääsenkö alttarijoukkoihin?


— Kyllä.


— Et näytä kovin varmalta.


— Kaikki heistä on valittu jo kauan sitten kyseiseen kunniatehtävään. Valitsen kenet vain antamaan tilaa sinulle, hän pettyy.


— Ei voi mitään. Yritän hyvittää syrjäyttämisen hänelle myöhemmin.


— Mennään sisälle, Vuurta ehdotti.


— En haluaisi jättää vaihtoa viime tinkaan. Laitan sinut rivistön keskelle, jotta voit seurata ympärilläsi olevien toimintaa.


— Kiitos. Toivottavasti valitsemasi sotilas on suunnilleen samaa kokoa kanssani.


— Eiköhän sieltä sellainen löydy.


Kaksitoista viimeisen päälle siistittyä kunniakaartiin valittua sotilasta tekivät asennon Vuurtan ilmestyessä näille varatun huoneen ovelle.


— Lepo. Tarvitsen hänelle, eversti nyökkäsi kanssaan tullutta palvelijaa kohti, asepuvun joltain teistä.


— Siis että hän korvaisi jonkun meistä?


— Juuri niin. Tiedän teistä jokaisen ansainneen paikkansa alttarivartijana palvelemalla uskollisesti ja hyvin. Valitettavasti yhden teistä pitää luopua unelmastaan.


— Tietääkö komentaja tästä? sama sotilas jatkoi kyselyään.


— Kyllä. Puhuimme hänen kanssaan juuri äsken. Hän hyväksyi ehdottamani muutoksen. Sinä, sinä, sinä ja te kaksi olette suunnilleen samaa kokoa hänen kanssaan, Vuurta osoitteli sormellaan tarkoittamiaan miehiä.


— Paikastaan luopujan on oltava joku teistä. Vapaaehtoista?


Balén ymmärsi toisiaan katselevien sotilaiden tunteman tuskan. Vuosien työn palkinto oli lipumassa viime hetkellä käsistä. Lopulta vanhin heistä rykäisi.


— Minä luovutan paikkani hänelle. Selkääni on vihlonut pari viikkoa, eikä pitkä seisominen paikallaan tee sille hyvää.


— Kiitän. Pysyttele täällä, kunnes sinut haetaan tai aamuun asti. Sen jälkeen käyt näyttämässä selkääsi lääkärille. Laitan muutaman sotilaan vahtimaan ovea. Kenenkään ei pitäisi päästä heidän ohitseen, mutta jos joku kysyy, olet alttarille menneiden varamies.


Balén pyysi anteeksi aiheuttamaansa tilannetta mutta kieltäytyi vastaamasta hänelle esitettyihin kysymyksiin. Vuurta ei hänkään antanut selitystä kummalliselle vaihdolle.


— Osaatko marssia tahdissa?


— Olen ollut armeijassa. Siitä tosin on aikaa.


— Kokeillaan. Te neljä, eversti osoitti lähinnä seisovia miehiä.


— Kaksi teistä menee hänen eteensä ja kaksi taakse. Marssikaa ympäri huonetta. Muut tekevät heille tilaa.


Rol Vuurta katsoi hyväksyvästi viisikkoa ja komensi nämä pysähtymään.


— Hyvinhän se sujui.


— Teemmekö me jotain tuolla? Balén tiedusteli.


— Siis että pitääkö minun tehdä muuta kuin talsia sinne ja seistä muodossa?


— Ei. Marssitte alttarin reunalle ja käännätte komennosta rintamasuunnan sen keskikohdan suuntaan. Le Seermen vihittyä Emilin ja Hormirin vartiostot nostavat käskystä miekat päänsä päälle kunnianosoituksena pariskunnalle.


— Selvä. Minun lienee puettava nyt asusi, Balén kohdisti katseensa kanssaan paikkaa vaihtaneelle sotilaalle. Tämä aloitti ripeästi varusteidensa riisumisen.


— Saammeko me jossain vaiheessa tietää, mistä tässä on kyse?


— Ennen kuin palaatte kasarmille, Vuurta lupasi äänessä olleelle sotilaalle.


Vaikka kaksikko muistuttikin fyysisesti toisiaan, lainaksi saatuja varusteita piti sieltä täältä hieman säätää. Lopulta Balén oli tyytyväinen. Mikään ei hangannut tai kiristänyt.


— Kokeile liikkua.


Cedrin toteutti everstin pyynnön. Kävely oli hieman normaalia jäykempää rintapanssarin ja muiden suojusten takia. Totuttuaan ylimääräiseen kuormaan hän totesi voivansa tehdä kaikkea mitä aiemminkin. Miekka liukui helposti huotrasta. Takaisin laittaminen olikin sitten hieman hankalampaa.


— Tartu vasemmalla kädelläsi kiinni huotran yläosasta ja katso sitä miekan tuppeen laittamisen ajan, paikkansa luovuttanut sotilas kehotti.


— Kyse on turvallisuudesta, Vuurta jatkoi.


— Emme kaipaa irti viillettyjä sormia ja aukinaisia ranteita.


Otettuaan liikesarjan muutaman kerran uudestaan Cedrin kehittyi sen verran taitavaksi, että pysyi hänelle mallia näyttävän miehen tahdissa. Silmät kiinni hän ei kuitenkaan kyseistä temppua tekisi.


Torven rääkäisy ilmoitti vihkimisen alkuun olevan puoli tuntia. Vieraita asettui näille varatuille paikoille jatkuvana virtana. Varsinaista kiirettä ei kuitenkaan ollut.


— Valmista?


— Kyllä, herra komentaja, Vuurta ilmoitti varoituksetta ovelle ilmestyneelle Bardenille. Tämän katse kiersi huonetta, pysähtyi vähäpukeisen sotilaan kohdalle ja tutki sitten muiden kasvoja.


— Käykö se asu sinulle, Ced?


— Säätämisen jälkeen kohtalaisen hyvin.


Kunniavartioon valitut katsoivat suu auki tähän asti nimeämätöntä miestä. Yksikään heistä ei olisi edes kuvitellut puhuttelevansa komentajaa moisella armeijan sääntöjä rikkovalla tavalla. Vähintäänkin miehen olisi pitänyt ottaa asento ja teititellä.


— Päästyämme alttarille kaikki on kiinni sinusta.


— Odottaako Le Seerme Emilita ja Hormiria alttarilla?


— Se olisi normaaliprotokolla. Vaihtoehtoisesti hän on jossain poissa näkyvissä nöyryyttääkseen herttuaa. Tiedämme tilanteen vasta hääparin saapuessa alttarin eteen.


— Selvä. Lopputulokseen Le Seermen päätös ei vaikuta.


— Herra komentaja? yksi alttarivartiostoon kuuluvista sotilaista aukaisi suunsa.


— Niin?


— Pitääkö meidän varautua johonkin erityiseen?


— Kuten Malsikin joukkojen kimppuun käymiseen? Ei. Teidän tehtävänne on alttarille saapumisen jälkeen noudattaa protokollaa ja totella teille annettuja käskyjä viipymättä.


— Kyllä, herra komentaja.

Suureen saliin muiden sotilaiden mukana saapunut Balén katseli ympärilleen. Heidän vieressään keskikäytävän vasemmalla puolella samanlaisessa jonossa olivat Andri Malsik ja kaksitoista pappiskaartilaista. Lähes kaikki vieraat olivat jo paikoillaan, ja viimeisetkin yrittivät kiiruhtaa pöytiinsä.


Vihkipaikan seiniä aiemmin kiertäneet mustat kankaat oli otettu pois, ja niiden taakse piilotetut värikkäät koristeet näkyivät nyt yleisölle. Pöytäliinat oli vaihdettu samaan tyyliin sopiviksi. Salin seinustoilla palavat sadat kynttilät loivat valoa varjoisimpiin kohtiin.


Sikäli kuin Balén näki, Le Seerme ei ollut alttarilla odottamassa hääparia. Jättimäisiltä korpeilta näyttävät mustaviittaiset kardinaalit istuivat vihkipaikkaa lähinnä olevissa pöydissä vasemmalla. Heidän takanaan oli osa aatelisista.


Kaiken kaikkiaan arvojärjestys näkyi selvästi häävieraiden istumapaikoista. Tärkeimmät henkilöt istuivat edessä, ja taimmaisiksi olivat päätyneet vieraiksi kutsutut sotilaat. Balén huvitteli kuvittelemalla kuningasparin sijoittumista. Eteen nämä menisivät. Oikealle puolelle maallisina hallitsijoina.


Odottaminen venyi tuskastuttavan pitkäksi. Hievahtamatta muiden tavoin seisova Kantaisä yritti jännitellä lihaksiaan saadakseen veren kiertämään. Sotisovan kannattelu alkoi sekin tuntua jo työltä.


Gongin kumahdus sai joka puolelta kuuluvan puheensorinan loppumaan. Malsik ja Barden vilkaisivat toisiaan ja aloittivat samassa tahdissa marssimisen. Yleisön päät kääntyivät katsomaan alttaria lähestyviä kunniavartioita.


Balén onnistui helpotuksekseen olemaan mokaamatta mitään. Barden odotti viimeisenkin miehen kääntymistä alttarin keskustaa kohti ja komensi levon. Samoin teki Malsik.


Yleisö kohahti valkoiseen pukeutuneen Emili Banvikin ilmestyessä morsiusneitoineen hänelle varatusta salin vasemman sivuseinän huoneesta. Samalla hetkellä vastaavasta huoneesta oikealla sivustalla kaikkien nähtäville käveli punaharmaaseen vaatetukseen sonnustautunut Hormir Czanz lähimpine ystävineen.


Hääparin puoliskot lähtivät salin keskikäytävää ja samalla toisiaan kohti rummuttajien vaihdettua tahtia. Vähän ennen uhkaavaa törmäämistä molemmat kääntyivät alttaria kohti. Emili näytti onnelliselta. Hormirin silmät salamoivat. Hänen vihansa ei kuitenkaan kohdistunut tulevaan vaimoon vaan saapumistaan viivyttelevään Le Seermeen.


Reilusti ylipainoinen pääpappi lyllersi paikalle vasta minuutteja myöhemmin. Kierrätettyään katsettaan kardinaalien ja yleisön joukossa tämä suvaitsi vihdoin kiinnittää huomionsa juhlakaluihinkin.


Hämmentynyt Emili käänsi silmänsä hampaitaan toisiaan vasten purevaan ja vihasta vapisevaan Hormiriin. Morsiamen mukavaksi mieheksi kuvitteleman pääpapin hänen rintoihinsa ja muihin muotoihin luoma himokas katse oli yllättänyt Emilin täysin.


Le Seerme nautti nuoren miehen avuttomasta tilasta. Tällä ei ollut aseita, ja pappiskaarti tappaisi tämän heti, jos tämä yrittäisi vahingoittaa häntä. Morsian olisi tämän ja mahdollisesti monta muutakin yötä hänen, eikä kukaan tai mikään voisi estää sitä.


— Ajattelen sinua ja kärsimyksiäsi nauttiessani alastomasta puolisostasi ensi yönä, Le Seerme ei malttanut olla kuiskuttelematta Hormirille käveltyään hääparin eteen.


— Mistä hän puhuu?


— Käytän ensimmäisen yön oikeuttani sinuun, kultaseni, pääpappi kauhistutti tulevaa miestään katsonutta Emilita entisestään.


— Kuten näet, sulhasesi haluaa tappaa minut. Jos hän yrittää sitä, sotilaani seivästävät hänet miekoillaan. Sen jälkeen ajan hänen vanhempansa tästä kartanosta ja vien heidän omaisuutensa. Sitten on sinun vuorosi viihdyttää minua. Ellen ole tyytyväinen sinuun, lahjoitan sinut ensin kardinaaleille ja sitten upseereilleni. Mikäli antaudut auringon laskettua vapaaehtoisesti minulle, Czanzit saavat toistaiseksi pitää kartanonsa ja rikkautensa.


Annettuaan sanojensa vaikuttaa kaksikkoon Le Seerme käänsi näille selkänsä ja käveli alttarin toiselle puolelle. Pääpappi kierrätti katsettaan yleisössä. Kukaan näistä ei ollut kuullut hänen sanojaan hääparille, mutta jokainen näki niiden vaikutuksen morsiameen.


Hormir Czanz oli arvostettu. Emili Banvik oli pidetty ja ensimmäisen johtajan tyttärentytär. Yleisöstä kumpuava tyytymätön murina tuli yllätyksenä valtansa ehdottomuuteen tottuneelle Le Seermelle. Tämä ei kuitenkaan perääntynyt, vaan otti molempiin käsiinsä kultaiset pikarit ja täytti ne alttarin viinikarahvista.


— Kokoonnuimme tänne saattaaksemme Emili Banvikin ja Hormir Czanzin avioliittoon, Le Seerme runteli surutta hääkaavaa.


— Jos jollain on tiedossaan jotain, joka estää minua vihkimästä Hormiria ja Emilita, kertokoon sen nyt.


Pääpappi tuijotti toisiaan vilkuilevia yleisön jäseniä. Aivan kuin hän oli olettanutkin, kukaan ei uskaltanut nousta vastustamaan häntä avoimesti.


— Minulla on, sotilaidensa eteen astellut Wid Barden kailotti.


— Sinä et vihi heitä.


Yleisön kohahti ja jäi odottamaan tulevaa. Armeijan komentaja oli tehnyt sen, mitä lähes jokainen oli halunnut tehdä. Pääpappi ei voisi painaa Bardenin tekoa villaisella. Veri vuotaisi pian.


Le Seerme seisoi pitkään suu auki ja laski sitten käsissään olevat pikarit takaisin alttarille. Lyhyt katse kädet miekkansa kahvalla seisovaan ja Bardenia tuijottavaan Malsikiin rauhoitti häntä.


— Minä olen Dirmelin ylin uskonnollinen johtaja! Valtani on rajaton, komentaja. Polvistu! pääpappi ärjäisi ja oli saada halvauksen armeijan komentaja sylkäistessä halveksuvasti hänen eteensä.


— Tapa hänet, Malsik!


Pappiskaartin komentaja vetäisi miekkansa esiin, määräsi sotilaansa tekemään samoin ja marssi lähemmäs. Vähän ennen Le Seermea Malsik pysähtyi.


— Seis! Pidättäkää pääpappi.


Malsikin kunniavartion sotilaat hämmästyivät jälkimmäisestä komennosta ja katselivat epävarmoina toisiaan. Le Seermea toiselta puolelta lähestyneet Barden ja tämän sotilaat pysähtyivät hekin miekat ojossa kahden metrin päähän joka puolelle päätään kääntelevästä pääpapista.


Salin puolelta kuuluva meteli sai tämän lopulta siirtämään katseensa vastalauseita huuteleviin kardinaaleihin. Korkea-arvoisten papiston edustajien pitämä möykkä loppui äkisti heidän tajutessaan olevansa sekä Huco Gedrnin että Rol Vuurtan sotilaiden piirittämiä.


— Minä olen Jumalasta toinen! Le Seerme kirkui tajutessaan valtansa olevan uhattuna.


— Kukaan ei ole minun yläpuolellani! Sotilaat! Tappakaa Malsik, Barden, Vuurta ja Gedrn!


Saliin laskeutui hiljaisuus. Tavalliset sotilaat olivat totelleet esimiestensä käskyjä. Nyt näitä arvojärjestyksessä ylempi henkilö antoi uuden määräyksen. Empivät sotilaat alkoivat hitaasti kallistua tottelemaan Le Seermea.


— Seis! yksi Bardenin kunniavartioston jäsenistä karjaisi.


— Minä olen kirkon hierarkiassa sinun yläpuolellasi, Vladd Le Seerme. Sinut ja kardinaalit on pidätetty minun käskystäni.


— Sinä? Minua ylempänä? pääpappi räjähti nauruun.


Kahden vaiheilla olevat tavalliset sotilaat eivät tienneet, mitä ajatella. He olivat järkyttyneet paitsi komentajiensa yllättävästä yhteistyöstä vastapuolen kanssa niin myös näiden käskyistä vangita ylin papisto, ja nyt joku väitti olevansa Le Seermea ylempiarvoinen.


— Etkö tosiaan tunne minua, Vladd? tämän eteen kävellyt ja kypäränsä riisunut Bardenin kunniavartioston jäsen tiedusteli.


— En!


— Siinä tapauksessa olet lukenut huonosti Pyhän kirjasi, mies pyöritti säälivästi päätään.


— Nimeni tässä maailmassa on Cedrin Balén. Muistatko minut nyt?


Kovalla äänellä lausutut sanat pysäyttivät kaiken liikkeen salissa. Jokaisen katse suuntautui alttarin luona seisovaa sotilasta kohti. Muutamaa sekuntia myöhemmin alkoi koko ajan voimistuva supatus.


— Kantaisä? Vladd Le Seerme tuijotti silmät suurina edessään seisovaa miestä.


— Et voi olla hän!


— Miksen?


— Koska häntä ei ikinä ole ollut olemassa! pääpappi kohautti sanoillaan yleisöä.


— Miksi minut sitten mainitaan Pyhissä teksteissä?


Le Seerme ei vastannut tajutessaan sanoneensa jo liikaakin.


Sen sijaan hän vaati Balénia todistamaan olevansa Kantaisä.


Kaikki paikalla olijat tiesivät, että ratkaisun hetki oli tullut. Jos Kantaisäksi itseään väittävä mies tosiaan oli tämä, Le Seerme ja kardinaalit pysyisivät pidätettyinä. Muussa tapauksessa vähintään Bardenin ja Malsikin päät putoaisivat. Luultavasti myös Vuurta ja Gedrn pääsisivät hengestään.


Balén käveli alttarin etureunalle, keskittyi ja muutti silmiensä väriä. Barden ja Malsik polvistuivat ensimmäisinä. Seuraavina näiden esimerkkiä noudattivat alttarin lähellä olevat sotilaat, Emili ja Hormir. Lyhtyinä hehkuvat silmät olivat riittävä todiste myös kardinaaleille ja näitä piirittäville sotilaille. Loput salissa olijat polvistuivat kiireesti Balénin katseen kohdistuessa heihin.


— Nouskaa! Kantaisä huusi ja odotti kaikkien pääsevän ylös lattialta.


— Barden. Malsik. Tarkastakaa Le Seerme ja kardinaalit teräaseiden ja myrkkyjen varalta. Laittakaa uskolliset miehet vartioimaan heitä.


Ilmielävän kantaisän yllättävästä ilmestymisestä typertynyt pääpappi ei reagoinut komentajien tutkiessa hänet kovakouraisesti ja riistäessä vyöstä roikkuvan seremoniatikarin häneltä. Vaarattomaksi todettu Le Seerme kuljetettiin käsivarsista kiinni pitäen kardinaalien joukkoon.


— Hei, Emili. Anteeksi että pilasin hääsi.


— Oletko se tosiaan sinä? Emili tuijotti luokseen kävellyttä miestä.


— Olen.


— Et ole muuttunut yhtään.


— Eihän näkemisestämme ole kuin kuusi vuotta, Balén hymyili.


— Väitit olevasi kaukainen serkkuni!


— Valehtelin. Isoäitisi Lize Banvik oli toinen tässä maailmassa tapaamani nainen. Hän oli minulle hyvin tärkeä.


Hormir Czanz kuunteli kaksikon keskustelua silmät selällään. Samalla kun hän iloitsi morsiamensa pelastumisesta, niin samalla hän tunsi häpeää siitä, ettei ollut kyennyt auttamaan tätä itse.


— Tämän päivän piti olla elämäni onnellisin, Emili tokaisi pyyhkäisten kyynelen silmäkulmastaan.


— Tiesitkö Le Seermen suunnitelmista varalleni, Hor?


— Kyllä. Se liero kävi henkivartijoidensa kanssa ilmoittamassa vaatimuksensa illalla.


— Mieleesi ei tullut kertoa mitään minulle?


— Totta kai tuli. Muistatko, mitä Le Seerme äsken sanoi? Eilen hän uhkasi häidemme perumisen tarkoittavan sinun päätymistäsi sataman huorataloon loppuiäksesi. Sitten kun hän olisi itse kyllästynyt sinuun.


— Eli että itsemurha olisi ollut ainut keino estää minua päätymästä sen rasvapallon sänkyyn? Emili tiedusteli tuskaisen näköiseltä sulhaseltaan.


— Jos olisin tullut raiskatuksi, olisitko vielä voinut rakastaa minua?


— Ei se olisi vaikuttanut tunteisiini sinua kohtaan, Emili, Hormir vakuutti ja laski kätensä naisen olkapäälle.


— Haluatko vielä mennä naimisiin kanssani?


— Kyllä.


— Siinä tapauksessa meidän on odotettava, kunnes uudet kardinaalit nimetään, ja pyydettävä yhtä heistä vihkimään meidät.


— Miksi?


— Miksi mitä?


— Ymmärsinkö oikein, Balén haki oikeita sanoja, että sinä, Hormir Czanz, haluat olla Emilin aviomies?


— Kyllä. Ehdottomasti.


— Emili. Haluatko yhä naida Hormirin?


— Vielä enemmän kuin aiemmin.


— Siinä tapauksessa voimme jatkaa häitä. Jos siis teille molemmille käy, että sävellän jotain ja julistan teidät lopussa aviopariksi?


— Onko se laillista?


— Minut on uskontonne hierarkiassa nimetty Jumalasta seuraavaksi, Emili. Jos kerran Le Seermella ja kardinaaleilla on tai oikeastaan oli oikeus vihkiä teidät, niin sitten se oikeus on heitä korkeampiarvoisena minullakin.


— Kantaisä on oikeassa, pappiskaartin komentaja puuttui keskusteluun.


— Koska hänen asemansa on mainittu kaikessa uskonnollisessa kirjallisuudessa Jumalasta seuraavana, yksikään teologi ei voi kiistää hänen asemaansa tai valtaansa. Toisin sanoen vihkiminen on pätevä, ja sen suorittaa kirkkomme asemaltaan korkein ihminen.


— Olen samaa mieltä, Barden tuki kollegaansa.


— Andri. Meidän molempien on lähetettävä airueita kertomaan Le Seermen ja kardinaalien syrjäyttämisestä kaupunkilaisille.


— Totta. Gedrn! Malsik ärjäisi nähtyään lähimmän alaisensa kardinaalien lähellä.


— Herra komentaja?


— Laita miehiä tiedottamaan pappisvallan kukistumisesta kaupunkiin.


— Vuurta!


— Herra komentaja?


— Samat sanat. Toimikaa nopeasti. Emme halua yhteenottoja kaartilaisten kanssa. Pitäisikö meidän lähettää kardinaalit vankilaan, Cedrin? Heidänhän ei kai ole tarkoitus olla häissä?

Huhut koskemattomaksi kuvitellun pappisvallan tuhosta ja taruhahmoksi kuvitellun Kantaisän ilmestymisestä olivat ehtineet levitä ympäri kaupunkia jo ennen airueiden ilmoituksia. Alun epäusko katosi hitaasti lachtenilaisten nähdessä normaalisti toisiinsa vihamielisesti suhtautuvien tavallisen armeijan sotilaiden ja pappiskaartilaisten partioivan yhdessä.


— Sinun on pakko näyttäytyä kaupunkilaisille, Andri Malsik vaati.


— Heitä kertyy koko ajan enemmän talon ympärille. Jossain vaiheessa väkijoukko yrittää rynnätä vartioketjun ohitse.


— Siitä tulee verilöyly sotilaiden puolustaessa itseään, Barden tuki kollegaansa.


— Selvä, Balén alistui.


— Teen lenkin kaupungilla. Taidan tarvita suojajoukon?


— Taatusti. Vähintään kaksikymmentä sotilasta.


— Neljäkymmentä, Malsik korjasi.


— Puolet minulta, puolet Widilta. Lähetämme lähiympäristöön vahvennettuja sekapartioita.


— Tuota, Cedrin?


— Niin, Rol?


— Kardinaalien pidätys saattaa aiheuttaa ryöstelyä ja pahempaakin. Kannattaisiko sinun ilmoittaa moisten toimien olevan kiellettyä ja laitattaa ylimääräisiä vartijoita kardinaalien asunnoille?


— Hyvä idea. Hoida homma Hucon kanssa. Sotilaat voisivat sanoa rakennuksille pyrkijöille, että kruunu on takavarikoinut paitsi ne niin myös ylimmän papiston kaiken muun omaisuuden. Eiku, Balén tuli ajatelleeksi, ovatko he perheellisiä?


— Osa.


— Vaimojen ja lasten hyvinvoinnista on huolehdittava. Eli että näille on jäätävä rahaa ruokaan ja pikkuostoksiin. Nassikat ainakin ovat syyttömiä isiensä tekoihin. Oikeus saa ratkaista asian puolisoiden osalta. Toistaiseksi he saavat jatkaa asumistaan kartanoissaan.


— Meidän pitäisi laittaa raportti tapahtumista kuninkaalle. Hän saattaa haluta keskeyttää vierailunsa Recrissa.


— Hoida sinä se, Wid. Yritä kuitenkin ilmaista, etten ole syrjäyttämässä häntä.


— Et vieläkään halua Dirmelin hallitsijaksi?


— En todellakaan. Daren hoitaa sen työn paljon minua paremmin.


Portille marssinut sotilasosasto sai vastaan huutaen esitettyjä kyselyjä pappisvallan syrjäyttämisen ja Kantaisän saapumisen todenperäisyydestä. Meteli lakkasi kuin leikaten sotilasrivistön avautuessa ja paljastaessa yhä palvelijan asuun pukeutuneen tavalliselta näyttävän miehen.


Pettynyt puheensorina loppui alkuunsa henkeään haukkovien kaupunkilaisten polvistuessa rivi kerrallaan silmiään hehkuttavan Balénin edessä. Tämä vahvisti Vladd Le Seermen ja kardinaalien pidätyksen ja näiden joutumisen oikeuteen. Samalla hän varoitti mahdollisia ryöstelijöitä ja väkivallan käyttäjiä näitä odottavista seuraamuksista. Ylimmän papiston toimista kärsineiden pitäisi tehdä lista kokemistaan vääryyksistä ja viedä se kaupungin poliisivoimille syytteiden nostamiseksi.


Kierreltyään pari tuntia Lachtenin keskustassa ja lähikaduilla alati kasvava väkijoukko sai Balénin tekemään päätöksen paluusta lähtöpaikkaansa. Saattueena toimineiden sotilaiden tukkiessa portin ja estäessä perässä seuraavia siviileitä tulemasta pihamaalle Kantaisä pyysi näitä menemään koteihinsa ja katosi näkyvistä.


— Oliko kivaa?


— Totta helvetissä! En nauti mistään niin paljon kuin näyttelyesineenä olemista. Missä miehesi on?


— Keskustelemassa vanhempiensa kanssa siitä, mitä Czanzien kannattaisi tehdä.


— Minkä suhteen?


— Hormir ei ollut kertonut minulle Le Seermen aiemmin kiristämistä rahamääristä. Ne halutaan kuitenkin takaisin.


— Se lienee järkevää, Emili, Balén myönsi ja rojahti kohdalla olevalle sohvalle.


— Aiotko jäädä yöksi?


— Pakko se kai on. En pääse livahtamaan koko paikan piirittäneiden ihmisten huomaamatta.


— Sinun olisi pitänyt karata heti vihkimisen jälkeen.


— Luultavasti. Ainakin se olisi ollut tänne jämähtämistä järkevämpi teko.


— Kadutko tuloasi?


— En. Matkustin kaukaa nähdäkseni hääsi, mutta lopputulos ei ollut odottamani.


— Vihkikaava ei ollut ihan perinteinen, Kantaisän viereen istunut Emili kosketti tämän polvea, mutta ainakin päivästä tuli ikimuistoinen. Sitä paitsi vietän ensi yön mieluummin Hormirin kuin Le Seermen kanssa.


— Millainen hän on? Hormir siis?


— Riittävän hyvä rakastettavaksi. Ei täydellinen. Ainut, jonka olen koskaan voinut kuvitella miehekseni.


— Milloin te ajattelitte riidellä?


— Miten niin?


— Suuttuminen paljastaa ihmisistä yllättävän paljon, Balén hymähti.


— Samoin kännääminen. Jotkut ovat selvinpäin ujoja ja kännissä eivät. Toiset, normaalisti kaikkiin ystävällisesti suhtautuvat, haastavat riitaa kaikkien kanssa pientä suuremmassa huppelissa.

